text:
अपराध आउ दंड
भाग – 3
अध्याय – 3
"ऊ ठीक हका, ठीक हका
!" अन्दर घुसते लोग के ज़ोसिमोव खुशी से चीखते बोललइ । ओकरा अइला करीब दस मिनट
हो चुकले हल आउ कल्हीं नियन सोफा पर एक कोना में बइठल हलइ । रस्कोलनिकोव सामने दोसरा
तरफ बइठल हलइ, पूरा पोशाक पेन्हले आउ सवधानी से नहइले आउ कंगही कइले हलइ, जे लम्बा
समय से ओकरा साथ नयँ होले हल । कमरा तुरते भर गेलइ, लेकिन नस्तास्या तइयो भेंटकर्ता
सब के पीछू-पीछू आवे में सफल हो गेलइ आउ सुन्ने लगलइ ।
वास्तव में, रस्कोलनिकोव करीब-करीब
चंगा हलइ, खास करके कल्हे के तुलना में, खाली बहुत पीयर हलइ, अन्यमनस्क आउ उदास हलइ
। बाहर से ऊ मानूँ एगो घायल या कोय तरह के तेज शारीरिक पीड़ा से पीड़ित अदमी नियन लगऽ
हलइ - ओकर भौं तन्नल, होंठ भिंच्चल, आउ आँख लाल हलइ। ऊ बहुत कम बोलऽ हलइ आउ अनिच्छा
से, मानूँ जोर लगइला के बाद, चाहे कोय फर्ज अदा करते नियन, आउ कभी-कभी ओकर चाल-ढाल
में एक प्रकार के बेचैनी देखाय दे हलइ ।
कमी हलइ त हाथ में कोय पट्टी
के या अंगुरी पर ताफ्ता (एक प्रकार के रेशमी कपड़ा) के लपेटन के, ताकि ओकर पूरा हुलिया
ऊ अदमी जइसन होते हल, जेकर, मसलन, अंगुरी में बहुत दर्दनाक फोड़ा रहे, चाहे घायल हाथ,
चाहे अइसीं आउ कुछ ।
लेकिन, ई पीयर आउ उदास चेहरो
पर एक क्षण लगी मानूँ रोशनी के चमक आ गेलइ, जब माय आउ बहिन अंदर अइते गेला, लेकिन एकरा
से ओकर पहिलौका नीरस अन्यमनस्कता के बजाय ओकर भाव में मानूँ अधिक केन्द्रित व्यथा में
वृद्धि हो गेलइ । रोशनी तो तुरते धुँधला पड़ गेलइ, लेकिन व्यथा रह गेलइ, आउ ज़ोसिमोव,
अभी-अभी डाक्टरी शुरू करे वला नौजवान डाक्टर के उत्साह से अपन मरीज के देखला आउ अध्ययन
कइला पर ई बात नोटिस करके अचरज में पड़ गेलइ, कि अपन रिश्तेदार के आगमन से खुशी के बजाय,
मानूँ घंटा-दू घंटा के यातना सह लेवे के ओकरा में एगो भारी गुप्त दृढ़ संकल्प हलइ, जेकरा
टालल नयँ जा सकऽ हलइ । ऊ बाद में देखलकइ, कि कइसे बाद में होल बातचीत के लगभग हरेक
शब्द जइसे एक प्रकार से ओकर मरीज के घाव के स्पर्श करऽ हलइ आउ ओकरा ताजा कर दे हलइ;
लेकिन एकर साथे-साथ ओकरा आंशिक रूप से ई बात के अचरज हो रहले हल, कि कल्हे वला एकोन्मादी
(monomaniac) के आझ अपन भावना के नियंत्रित करे आउ छिपावे के शक्ति आ गेले हल, जे कल्हे
एगो बिलकुल छोटगरो शब्द से गोस्सा में लगभग भड़क उट्ठऽ हलइ ।
"हाँ, हम अब खुद देखऽ ही,
कि लगभग चंगा ही", हार्दिक मन से रस्कोलनिकोव माय आउ बहिन के चूमते कहलकइ, जेकरा
से पुलख़ेरिया अलिक्सांद्रोव्ना के चेहरा चमक उठलइ, "आउ कल्हे नियन अब ई बात नयँ
कह रहलियो ह", रज़ुमिख़िन के संबोधित करते आउ ओकरा साथ मित्रवत् हाथ मिलइते ऊ आगू
बोललइ ।
"आ हमरो आझ इनका देखके अचरज
होब करऽ हइ", ज़ोसिमोव शुरू कइलकइ, जे आगन्तुक के देखके बहुत खुश होलइ, काहेकि
दसे मिनट में अपन मरीज के साथ बातचीत के सिलसिला के खोवे में सफल हो चुकले हल ।
"लगभग तीन-चार दिन में, अगर अइसीं चलते रहतइ, त बिलकुल पहिलहीं जइसन हो जइतइ,
मतलब जइसन हलइ एक महिन्ना पहिले, चाहे दू ... चाहे, शायद, तीनो ? सचमुच ई बहुत पहिलहीं
से शुरू होलो हल आउ अइसन हालत तक बनके अइलो ह ... हइ न ? त मानऽ हो न, कि शायद खुद्दे
एकरा लगी दोषी हलऽ ?" ऊ सवधान मुसकाहट के साथ बात आगे बढ़इलकइ, मानूँ ऊ अभियो डर
रहले हल कि कहीं ओकरा नराज नयँ कर देय ।
"बहुत संभव हइ", रस्कोलनिकोव
भावशून्य मुद्रा में उत्तर देलकइ ।
"हमर कहे के मतलब हको",
आउ खुश होते ज़ोसिमोव बात जारी रखलकइ, "कि तोहर पूरा तरह से चंगा होना, मुख्यतः,
अब खाली तोरा खुद्दे पर निर्भर करऽ हको । अब, जबकि तोहरा से बातचीत करना संभव हो गेलो
ह, हम तोरा अकीन देलावे लगी चाहबो, कि ई आवश्यक हको कि मौलिक, यूँ कहल जाय, असली जड़,
जे तोहरा रोग के हालत पैदा कइलको हल, ओकरा हटावे के चाही, तभिए तूँ ठीक होबऽ, नयँ तो
हालत बत्तरो होतो । ई मौलिक कारण हमरा नयँ मालूम, लेकिन तोरा तो मालूम होवहीं के चाही
। तूँ बुद्धिमान हकऽ, आउ वस्तुतः, खुद्दे नोटिस कइलऽ होत । हमरा लगऽ हको, कि तोहर अव्यवस्था
के शुरुआत आंशिक रूप से तोर विश्वविद्यालय छोड़े के समय से मेल खा हको । तोहरा खाली
बइठना बिलकुल नयँ चाही, ओहे से परिश्रम आउ
सामने एक दृढ़ निश्चित कइल लक्ष्य, हमरा
लगऽ हको, तोहरा लगी बहुत सहायक हो सकऽ हको ।"
"हाँ, हाँ, तूँ बिलकुल सही
हकऽ ... अइकी हम तुरते विश्वविद्यालय में योगदान (join) कर ले हियो, आउ तब सब कुछ
... पटरी पर आ जइतइ ..."
ज़ोसिमोव, जे अपन बुद्धिमानी भरल
परामर्श आंशिक रूप से महिला लोग के सामने अपन प्रभाव डाले खातिर शुरू कइलके हल, वस्तुतः
जरी आश्चर्यचकित हो गेलइ, जब अपन भाषण समाप्त कइला पर आउ अपन श्रोता तरफ देखला पर,
ओकर चेहरा पर एगो निश्चयात्मक उपहास नोटिस कइलकइ । लेकिन ई पल भर तक रहलइ। पुलख़ेरिया
अलिक्सांद्रोव्ना तुरतम्मे ज़ोसिमोव के धन्यवाद देवे लगला, विशेष करके कल रात के ओकन्हीं
के होटल में भेंट करे खातिर ।
"की, ई तोहन्हीं हीं रात
में गेला हल ?" चिंतित होल नियन रस्कोलनिकोव पुछलकइ । "मतलब, तोहन्हीं सफर
के बाद सुतलऽ नयँ ?"
"आह, रोद्या, वस्तुतः ई
सब तो खाली दू बजे तक के बात हलइ । हम आउ दुन्या तो घरवो पर दू बजे के पहिले कभी नयँ
सुत्ते जा हलिअइ ।"
"हमरो नयँ समझ में आवऽ हके,
कि उनका कइसे धन्यवाद करूँ", त्योरी चढ़इते आउ निच्चे तरफ तकते रस्कोलनिकोव बात
जारी रखलकइ । "पइसा के बात तो अलगे हइ - क्षमा करिहऽ, कि हम एकरा बारे उल्लेख
कइलियो" (ऊ ज़ोसिमोव तरफ मुड़लइ), "हमरा ई समझ में नयँ आवऽ हके, कि कइसे हम
तोहरा से अइसन विशेष ध्यान रखवावे के पात्र होलिअइ । हमरा बिलकुल ई बात समझ में नयँ
आवऽ हके ... आउ ... आउ ई हमरा लगी एगो मन पे बोझ हके, काहेकि हमरा समझ में नयँ आवऽ
हके - हम तोहरा खुले दिल से बता रहलियो ह ।"
"तूँ जरिक्को परेशान मत
होवऽ", ज़ोसिमोव जबरदस्ती हँसते बोललइ, "मान ल, कि तूँ हमर पहिला मरीज हकऽ,
आउ हमर भाय, हम डाक्टर लोग जब पहिले-पहिल प्रैक्टिस चालू करते जा हिअइ, त अपन पहिलौका
मरीज सब के अपन बुतरू नियन प्यार करऽ हिअइ, आउ कुछ लोग के तो ऊ सब से लगाव हो जा हइ
। आउ हमरा पास तो ढेर सारा मरीज नयँ हकइ ।"
"आउ हम तो एकरा बारे कुछ
नयँ बोलऽ हियो", रज़ुमिख़िन तरफ इस्तारा करते रस्कोलनिकोव आगू बोललइ, "एहो
तो हमरा से अपमान आउ तकलीफ के अलावा कुछ नयँ देखलका ।"
"अरे, ई की बकवास कर रहला
ह ! तूँ आझ भावुक मूड में लग रहलऽ ह की ?" रज़ुमिख़िन उँचगर स्वर में बोललइ ।
अगर ओकर दृष्टि जरी आउ तेज होते
हल, त देखते हल, कि हियाँ भावुक मूड बिलकुल नयँ हलइ, बल्कि बिलकुल एकर उलटे हलइ । लेकिन
अवदोत्या रोमानोव्ना ई बात के समझ गेलइ । ऊ एकटक आउ बेचैनी से अपन भाय के देख रहले
हल ।
"तोरा बारे तो, माय, हम
तो बोले के हिम्मत नयँ कर सकऽ हिअउ", ऊ बात जारी रखलकइ, मानूँ ऊ सुबहे से कोय
रट्टल पाठ सुना रहल होवे, "खाली आझे हमरा ई बात के जरी अंदाजा होलउ, कि कल्हे
हियाँ हमर वापिस आवे के इंतजार में केतना तकलीफ होलो होत ।" ई
सब कह चुकला के बाद, ऊ अचानक, चुपचाप आउ मुसकाहट के साथ, अपन हाथ बहिन तरफ बढ़इलकइ ।
लेकिन ई मुसकाहट में अबरी असली, अकृत्रिम भावना के चमक हलइ । दुन्या खुश होके आउ कृतज्ञतापूर्वक तुरते ओकरा तरफ
बढ़ावल हाथ के धर लेलकइ आउ गरम जोश के साथ दबइलकइ । कल के वाद-विवाद के बाद ओकरा पहिले
तुरी संबोधित कइलके हल । भाय-बहिन के बीच ई अन्तिम आउ शब्दहीन सुलह देखके माय के चेहरा
हर्षातिरेक आउ खुशी से चमक उठलइ ।
"एहे से तो हम एकरा प्यार
करऽ हिअइ !" रज़ुमिख़िन फुसफुसइलइ, जे सब कुछ बढ़ा-चढ़ाके बात कर रहले हल, कुरसी पर
झटके से घूमके । "त एकर दिल में अइसन हलचल भी हइ ! ..."
"आउ केतना अच्छा ओकरा से
ई सब होवऽ हइ", माय अपन मन में सोचलका, "कइसन उदार भाव के आवेग हइ ओकरा,
आउ केतना सीधा-सादा ढंग से, कोमलता से अपन बहिन के साथ कल्हे के ई सब्भे गलतफहमी दूर
कर देलकइ - बिलकुल ठीक क्षण में अपन हाथ बढ़इलकइ आउ ओकरा तरफ निम्मन तरह से देखलकइ
... आउ ओकर आँख केतना सुन्दर हइ, आउ पूरा चेहरा केतना सुन्दर हइ ! ... ऊ तो दुनेच्का
से भी जादे सुन्दर लगऽ हइ ... लेकिन, हे भगमान, कइसन ओकर पोशाक हकइ, कइसन भयंकर रूप
से कपड़ा पेन्हले हइ ! ... अफ़नासी इवानोविच के दोकान में वास्या, हरकारा, भी बेहतर कपड़ा
पेन्हऽ हइ ! ... आउ हमरा अइसन लगऽ हके कि ओकरा भिर लपकके जाऊँ, आउ गले लगा लूँ, आउ
... रोवे लगूँ - लेकिन डरऽ हूँ ... कइसन लगऽ हके ऊ, हे भगमान ! ... अइकी अभी तो ऊ मीठगर-मीठगर
बात करऽ हके, लेकिन डरऽ हूँ ! आखिर हम डरऽ हूँ काहे लगी? ..."
"अरे, रोद्या, तोरा अकीन नयँ होतउ", अचानक
ऊ कहना शुरू कइलका, ओकर टिप्पणी के जल्दी से जवाब देवे खातिर, "दुनेच्का आउ हम
कल केतना हलिअइ ... दुखी ! अब, जब सब कुछ गुजर गेलइ आउ खतम हो गेलइ आउ हम सब फेर से
खुश हकिअइ - अइसन कहल जा सकऽ हइ । जरी सोच, कि हम करीब-करीब सीधे रेलगाड़ी से उतरके
हियाँ दौड़के आवऽ हूँ, कि तोरा गले से लगा लेऊँ, आउ ई औरत - अरे, अइकी हइ ऊ ! कइसन हँ,
नस्तास्या ! ... ऊ अचानक हमरा बतावऽ हके, कि तूँ कम्पोन्माद (delirium tremens) में
पड़ल हकँऽ आउ अभी-अभी डाक्टर भिर से चुपचाप घसक देलँऽ, सरसामी हालत में, रोड पर, कि
आउ तोरा खोजे के चक्कर में लोग दौड़के तोर पीछू गेते गेला । तोरा विश्वास नयँ होतउ,
कि हमन्हीं पर की गुजरल ! हमरा खाली एहे दिमाग में आल, कि कइसे लेफ्टेनेंट पोतान्चिकोव
के दुखद मौत हो गेलइ, जे हमन्हीं के जान-पछान के, तोर बाऊ के दोस्त हलथुन - तोरा उनकर
आद नयँ होतउ, रोद्या - ओहो कम्पोन्माद में अइसीं बाहर दौड़के भाग गेला हल आउ प्रांगण
के कुआँ में गिर गेला हल, दोसरे दिन होके उनका बाहर निकासल जा सकलइ । आउ हमन्हीं, वास्तव
में, ई बात के जादहीं बढ़ा-चढ़ा देलिअइ । हमन्हीं प्योत्र पित्रोविच के पास दौड़के जाके
खोजहीं वला हलिअइ, ताकि बल्कि उनकरे मदत से ... काहेकि हमन्हीं वस्तुतः अकेल्ले हलिअइ,
बिलकुल अकेल्ले", ऊ दुख भरल अवाज में बोलते रहला आउ अचानक रुक गेला, ई आद करके,
कि प्योत्र पित्रोविच के बारे बात करना अभियो काफी खतरनाक हकइ, ई बात के बावजूद 'कि
हम सब फेर बिलकुल खुश हकिहइ' ।"
"हाँ, हाँ ... ई सब, वास्तव
में, दुख के बात हइ ...", जवाब में रस्कोलनिकोव बड़बड़इलइ, लेकिन अइसन अन्यमनस्क
आउ लगभग लापरवाह भाव से, कि दुनेच्का अचरज में ओकरा तरफ देखे लगलइ ।
"अरे, हम आउ की चाहऽ हलिअइ",
प्रयास के साथ आद करते ऊ बात जारी रखलकइ, "हाँ - माय आउ तूँ दुन्या, किरपा करके
ई मत सोचिहँऽ, कि हम तोहन्हीं हियाँ पहिले नयँ आवे लगी चाहऽ हलिअउ आउ तोहन्हीं के अपना
हीं पहिले आवे के इंतजार में हलिअउ ।"
"ई तो की कह रहलँऽ हँ, रोद्या
!" पुलख़ेरिया अलिक्सांद्रोव्ना भी अचरज में चिल्ला उठला ।
"ई की फर्ज निभावे खातिर
हमन्हीं के जवाब दे रहला ह ?" दुनेच्का सोचे लगलइ, "ई समझौता कर रहला ह,
आउ माफी माँग रहला ह, जइसे कोय सेवा कर रहला ह, चाहे कोय सबक आद कर लेलका ह ।"
"हम तो अभी-अभी जगलियो ह
आउ आहीं के सोच रहलियो हल, लेकिन हमरा पोशाक के चलते देरी हो गेलउ; कल्हे ओकरा बतावे
लगी भूल गेलिअइ ... नस्तास्या के ... ई खून के साफ कर देवे लगी ... अभी-अभी कपड़ा पेन्ह
के तैयार होलियो हल ।"
"खून ! कइसन खून
?" पुलख़ेरिया अलिक्सांद्रोव्ना परेशान हो उठला ।
"ई अइसीं ... परेशान मत
हो । ई खून ई वजह से हइ, कि कल्हे, जब कुछ-कुछ सरसामी हालत में घूम रहलिए हल, त अचानक
गाड़ी के निच्चे कुचलाल एगो अदमी मिल गेलइ ... एगो सरकारी किरानी ..."
"सरसामी हालत में ? तइयो
तोरा सब कुछ आद हकउ !" रज़ुमिख़िन बीच में बोल उठलइ ।
"ई सही हइ", कइसूँ
विशेष सवधानी से ई बात के जवाब देलकइ, "हमरा सब कुछ आद हके, छोटगरो से छोटगर बात,
लेकिन हमरा ई पूछते जा - कि हम काहे लगी अइसन कइलइ, आउ हुआँ गेलिअइ, आउ ऊ बात बोललिअइ
? ई सब हम ठीक से बता नयँ सकऽ ही ।"
"ई तो बहुत परिचित घटना
हइ", ज़ोसिमोव बीच में बोललइ, "कभी-कभी योजना बड़ी कुशलता से, बड़ी चलाकी से
संपादित कइल जा हइ, लेकिन क्रिया-कलाप आउ एकर स्रोत के नियंत्रण अस्तव्यस्त रहऽ हइ
आउ कइएक रोगजन्य छाप पर निर्भर करऽ हइ । सपना नियन ।"
"आ ई तो, शायद, आउ अच्छे
हइ, कि ऊ हमरा लगभग पागल समझऽ हइ", रस्कोलनिकोव सोचलकइ ।
"हाँ, अइसे तो, शायद, स्वस्थ
लोग भी अइसीं होवऽ हका", दुनेच्का टिप्पणी कइलकइ, बेचैनी से ज़ोसिमोव तरफ देखते
।
"यथेष्ट विश्वसनीय प्रेक्षण
(observation)", ऊ जवाब देलकइ, "ई अर्थ में वस्तुतः हम सब्भे कोय, आ बहुत
अकसर, लगभग पागल नियन होवऽ हिअइ, खाली जरी सन फरक के साथ, कि ‘रोगी लोग’ हमन्हीं के
अपेक्षा कुछ जादे पागल होवऽ हइ, ओहे से हियाँ एगो विभाजक रेखा खींचना आवश्यक हइ । आउ
सुव्यवस्थित व्यक्ति, सही हइ, लगभग बिलकुल नयँ होवऽ हइ; दसो, आ शायद, कइएक सो हजार
में एगो अइसन मिल्लऽ हइ, आउ ओहो काफी कमजोर नमूना के रूप में ..."
अपन प्रिय विषय पर बकते समय ज़ोसिमोव
के मुँह से लपरवाही में ‘पागल’ शब्द निकस गेला पर सबके त्योरी चढ़ गेलइ ।
रस्कोलनिकोव विचारमग्न होके आउ
पीयर होंठ पर विचित्र मुसकान के साथ बइठल रहलइ, जइसे ई बात पर कोय ध्यान नयँ दे रहले
हल । ऊ कुछ तो सोचते रहलइ ।
"अच्छऽ, त ई अदमी के की
होलइ, जे गाड़ी के निच्चे कुचला गेले हल ? हम तोरा बिच्चे में टोक देलियो हल
!" जल्दी से रज़ुमिख़िन उच्च स्वर में बोललइ ।
"की ?", मानूँ ऊ जग
गेलइ, "हाँ ... हमर कपड़ा खूने-खून हो गेले हल, जब हम ओकरा ओकर फ्लैट में पहुँचावे
में मदत कर रहलिए हल ... अच्छऽ, माय, कल हमरा से एगो माफ नयँ करे लायक काम हो गेलउ;
वास्तव में हमर दिमाग नयँ काम कर रहल हल । हम कल्हे सब पइसा, जे तूँ हमरा लगी भेजइलँऽ
हल, दे देलिअइ ... ओकर घरवली के ... ओकरा दफनावे खातिर । अभी विधवा हइ, तपेदिक के रोगी,
दयनीय स्थिति वली औरत ... तीन-तीन गो छोटगर अनाथ बुतरू, भुक्खल ... घर बिलकुल खाली
हइ ... आउ एगो बेटियो हइ ... शायद, तूहूँ दे देतहीं हल, अगर देखतहीं हल ... हमरा, लेकिन,
कोय अधिकार नयँ हलइ, हम ई बात मानऽ हिअउ, खास करके ई जानके, कि कइसे ई पइसा के इंतजाम
कइलहीं हल । दोसरा के मदत करे के पहिला अधिकार होवे के चाही, नयँ तो -
"Crevez chiens, si vous n'êtes pas contents!" [(क्रेवे श्यैं, सि वू नेत
पा कौंताँ!) - मर जो कुत्ते, अगर तूँ संतुष्ट नयँ हकँऽ ! (फ्रेंच)], ऊ हँस पड़लइ ।
"हइ न, दुन्या ?"
"नयँ, अइसन बात नयँ हइ",
दृढ़तापूर्वक दुन्या उत्तर देलकइ ।
"वाह ! त तोरो ... धारणा
हउ ! ...", ऊ बड़बड़इलइ, ओकरा लगभग घृणा से देखके आउ व्यंग्यात्मक ढंग से मुसकाके
। "हमरा समझ लेवे के चाही हल ... खैर, ई प्रशंसनीय हइ; तोरो लगी बेहतर हउ ...
आउ अइसन लाइन तक पहुँचम्हीं, कि एकरा नयँ लाँघम्हीं - त दुखी रहम्हीं, लेकिन अगर लाँघम्हीं
- त शायद, आउ जादे दुखी होम्हीं ... लेकिन, ई सब बकवास
हइ !" ऊ चिढ़के बोललइ, अनिच्छापूर्वक भावना के प्रवाह में बह जाय के चलते झुँझलइते
। "हम खाली ई कहे लगी चाहऽ हलिअउ, कि हम तोरा से, माय, माफी माँगऽ हिअउ",
ऊ संक्षेप में आउ अचानक अपन बात खतम करते बोललइ ।
"बहुत हो गेलउ, रोद्या,
हमरा अकीन हके, कि जे कुछ तूँ कर रहलँऽ हँ, सब कुछ बहुत निम्मन हउ !" खुश होल
माय कहलका ।
"एतना अकीन मत कर",
ऊ जवाब देलकइ, अपन मुँह के जरी विकृत करके मुसकाहट में बदलके । मौन छा गेलइ । ई पूरे
बातचीत में, मौन में, समझौता में, क्षमा में, कुछ तो तनावपूर्ण हलइ, आउ सब कोय एकर
अनुभव कर रहले हल ।
"अइसन लगऽ हइ कि जइसे ओकन्हीं
हमरा से डरते जा हका", रस्कोलनिकोव मने-मन सोचलकइ, त्योरी चढ़ाके माय आउ बहिन के
देखते । पुलख़ेरिया अलिक्सांद्रोव्ना, वास्तव में, जेतने जादे देर तक चुप रहला, ओतने
जादे भीरु होते गेला ।
"उनकर अनुपस्थिति में, लगऽ
हइ, कि हम उनकन्हीं के प्यार करऽ हलिअइ", ओकर दिमाग में कौंधलइ ।
"जानऽ हीं, रोद्या, मार्फ़ा
पित्रोव्ना मर गेलइ !" अचानक पुलख़ेरिया अलिक्सांद्रोव्ना के मुँह से निकस गेलइ
।
"ई मार्फ़ा पित्रोव्ना केऽ
हइ ?"
"ओह, हे भगमान, अरे ओहे
मार्फ़ा पित्रोव्ना, स्विद्रिगाइलोवा ! हम तो तोरा पहिलहीं ओकरा बारे एतना सारा लिखलियो
हल ।"
"अरे, हाँ, आद हउ ... अच्छऽ,
त ऊ मर गेलइ ? आह, वास्तव में ?" अचानक ऊ चौंक पड़लइ, जइसे जग गेल होवे ।
"वास्तव में मर गेलइ ? कइसे ?"
"खाली कल्पना कर, कि बिलकुल
अचानक !" ओकर उत्सुकता से प्रोत्साहित होके पुलख़ेरिया अलिक्सांद्रोव्ना त्वरित
उत्तर देलका । "आउ ठीक ओहे समय, जब हम तोरा चिट्ठी पठइलिअउ, ठीक ओहे दिन ! कल्पना
कर, कि ई भयंकर अदमी, लगऽ हइ, ओकर मौत के कारण हलइ । लोग के कहना हइ, कि ऊ ओकरा बड़ी
मार मालके हल !"
"वास्तव में ओकन्हीं अइसीं
जीयऽ हलइ ?" ऊ अपन बहिन के संबोधित करते पुछलकइ ।
"नयँ, बल्कि एकर खास उलटा
। ओकरा साथ तो ऊ धीरज से पेश आवऽ हलइ, नम्र भी हलइ । कइएक बात में तो ऊ बहुत जादहीं
ओकर स्वभाव पर आसक्त हलइ, पूरे सात साल ... कइसूँ अचानक धीरज खो बइठलइ ।"
"मतलब, ऊ बिलकुल ओइसन भयंकर
नयँ हइ, अगर सात साल तक खुद के काबू में रखलकइ ? तूँ, दुनेच्का, लगऽ हइ, कि ओकरा सही
ठहरा रहलहीं हँ ?"
"नयँ, नयँ, ई भयंकर अदमी
हइ ! हम तो ओकरा से जादे भयंकर आउ केकरो कल्पना नयँ कर सकऽ हूँ", लगभग कँपते दुन्या
जवाब देलकइ, भौं टेढ़ कर लेलकइ आउ सोच में डूब गेलइ ।
"ओकन्हीं के साथ ई घटना
सुबह में होलइ", जल्दी-जल्दी में पुलख़ेरिया अलिक्सांद्रोव्ना बात जारी रखलका,
"एकर बाद ऊ तुरते घोड़ा के जोते के औडर देलकइ, ताकि दुपहर के भोजन के बाद तुरतम्मे
शहर चल जाय जाल, काहेकि ऊ हमेशे अइसन हालत में शहर होके आवऽ हलइ; लोग के कहना हइ, कि
ऊ दुपहर के खाना बड़ी डटके खइलके हल ..."
"मारो खइला के बाद
?"
" ... ओकर, लेकिन, हमेशे
के ई ... आदत हलइ, आउ जइसीं ऊ दुपहर के खाना समाप्त करऽ हलइ, त जाय में कहीं देरी नयँ
हो जाय, ऊ तुरतम्मे बाथरूम (स्नानघर) चल जा हलइ ... देखवे करऽ हीं, ओकर हुआँ एक प्रकार
के स्नान-चिकित्सा चलऽ हलइ; ओकन्हीं के पास हुआँ ठंढा पानी के झरना हइ, आउ ऊ रोज दिन
ओकरा में नियमित रूप से स्नान करऽ हलइ, आउ जइसीं पानी में घुसलइ, कि अचानक ओकरा साथ
आघात !"
"बिलकुल !" ज़ोसिमोव
कहलकइ ।
"आउ ऊ ओकरा दर्दनाक मार
मालकइ ?"
"एकरा से की फरक पड़ऽ हइ",
दुन्या जवाब देलकइ ।
"हूँ ! आ तइयो, तोरा मन
करऽ हउ, माय, ई सब बकवास सुनावे के", चिढ़के आउ मानूँ अप्रत्याशित ढंग से रस्कोलनिकोव
अचानक बोल उठलइ ।
"ओह, हमर दोस्त, हमरा समझ
में नयँ आवऽ हलउ, कि हम की बात करिअउ", पुलख़ेरिया अलिक्सांद्रोव्ना के मुँह से
निकसलइ ।
"अरे की बात हउ, तोहन्हीं
सब हमरा से डरऽ हीं की ?" ऊ विकृत मुसकान के साथ कहलकइ ।
"ई बात तो वास्तव में सच
हइ", दुन्या कहलकइ, भाय तरफ सीधे आउ कठोरता से देखते । "माय, ज़ीना के उपरे
चढ़ते बखत भय के मारे क्रॉस भी कर लेलके हल ।"
रस्कोलनिकोव के चेहरा जइसे आक्षेप
(spasm) से विकृत हो गेलइ ।
"आह, ई तूँ की कह रहलहीं
हँ, दुन्या ! किरपा करके गोस्सा मत कर, रोद्या ... तूँ अइसन बात काहे बोललहीं, दुन्या
!" पुलख़ेरिया अलिक्सांद्रोव्ना भ्रमित होके बोले लगला, "ई बात सच हइ, कि
जब हम हियाँ आ रहलिए हल, त समुच्चे रस्ता रेलगाड़ी में हम सपना देख रहलिए हल - कइसे
हमन्हीं मिलबइ, कइसे हम सब एक दोसरा के सब कुछ बतइबइ ... आउ हम एतना खुश हलिअइ, कि
हमरा रस्तो के भान नयँ होल ! लेकिन हम की कह रहलिए ह ! हम अभियो खुश हकूँ ... तूँ बेकार
के बात मत कर, दुन्या ! हमरा तो बस एतने बात से खुशी हो रहल ह, कि हम तोरा देख रहलियो
ह, रोद्या ..."
"बस, माय", ऊ दुविधा
में बड़बड़इलइ, उनका तरफ बिन देखले उनकर हाथ दबइलकइ, "सब कुछ बतिया लेते जइबइ
!"
ई कहके ऊ अचानक दुविधा में पड़
गेलइ आउ ओकर चेहरा पीयर पड़ गेलइ - फेर से एगो हाल के भयंकर संवेदना ओकर दिल पर से एगो
घातक सिहरन (deathly chill) नियन गुजर गेलइ; फेर से ओकरा अचानक बिलकुल स्पष्ट आउ सुबोध
हो गेलइ, कि अभी ऊ एगो भयंकर झूठ बोलले हल, कि नयँ खाली अब कभियो ओकरा बतियाय के मौका
नयँ मिलतइ, बल्कि अब आगे कोय चीज के बारे, कभियो नयँ, केकरो साथ नयँ, कुच्छो बोल सकतइ
। ई कष्टदायक विचार के छाप एतना बरियार हलइ, कि ऊ एक क्षण खातिर लगभग सब कुछ भूल गेलइ,
अपन जगह पर से उठलइ, आउ केकरो तरफ बिन देखले, कमरा से दरवाजा तरफ चल पड़लइ ।
"ई तूँ की कर रहलहीं हँ
?" ओकर हाथ पकड़के रज़ुमिख़िन चिल्लइलइ ।
ऊ फेर बइठ गेलइ आउ चुपचाप अपन
चारो तरफ देखे लगलइ; सब लोग ओकरा तरफ किंकर्तव्यविमूढ़ होके देख रहले हल ।
"तोहन्हीं सब उदास काहे
लगी हकहो !" ऊ अचानक बिलकुल अप्रत्याशित ढंग से चिल्लइलइ, "कुछ तो बोलते
जा ! वस्तुतः अइसे बइठल रहे से की फयदा ! कुछ तो बोलते जा ! हमन्हीं सब बातचीत करते
जाम ... हम सब एकट्ठा होते गेलूँ हँ आउ चुपचाप हकूँ ... कुछ तो !"
"भगमान के किरपा ! हम तो
सोच रहलूँ हल, कि एकरा साथ कल वला कुछ शुरू होवे जा रहल ह", पुलख़ेरिया अलिक्सांद्रोव्ना
क्रॉस करके बोलला ।
"की बात हको, रोद्या
?" अविश्वास के लहजा में अवदोत्या रोमानोव्ना पुछलकइ ।
"कुछ नयँ, एगो बात आद पड़
गेल", ऊ उत्तर देलकइ आउ अचानक हँस पड़लइ ।
"खैर, कुछ आद पड़ गेलो, त
ठीक हको ! नयँ तो, हम तो खुद सोचे लगलियो हल ...", सोफा पर से उठते ज़ोसिमोव बड़बड़इलइ
। "लेकिन हमरा जाय के टैम हो गेलो; हम शायद फेर अइबो ... अगर तूँ हियाँ पर मिलबऽ
...", ऊ आदरार्थ झुकलइ आउ बाहर निकस गेलइ ।
"केतना निम्मन अदमी हइ
!" पुलख़ेरिया अलिक्सांद्रोव्ना टिप्पणी कइलका ।
"हाँ, उत्तम, श्रेष्ठ, पढ़ल-लिक्खल,
बुद्धिमान ...", रस्कोलनिकोव अचानक एक प्रकार के अप्रत्याशित शीघ्रता आउ अभी तक
के एक प्रकार के असाधारण सजीवता (animation) से बात करे लगी चालू कइलकइ, "हमरा
आद नयँ पड़ऽ हके, कि बेमारी के पहिले हम ओकरा साथ काहाँ मिललूँ हल ... लगऽ हइ, कहीं
तो मिललिए हल ... अइकी एहो बड़ी निम्मन अदमी हइ !" सिर हिलाके रज़ुमिख़िन तरफ इशारा
कइलकइ, "तोरा ई पसीन हउ, दुन्या ?" ऊ ओकरा पुछलकइ आउ अचानक, नयँ मालूम काहे,
हँस पड़लइ ।
"बहुत", दुन्या जवाब
देलकइ ।
"ओफ, तूहूँ कइसन ... सूअर
हकँऽ !" भयंकर रूप से लज्जित आउ लाल होल रज़ुमिख़िन बोललइ आउ कुरसी पर से उठ गेलइ
। पुलख़ेरिया अलिक्सांद्रोव्ना जरी सन मुसकइला, आउ रस्कोलनिकोव जोर से ठहाका लगइलकइ
।
"अरे, तूँ कद्धिर चललँऽ
?"
"हमहूँ ... हमरा जरूरी
..."
"तोरा बिलकुल नयँ जाय के,
रुक ! ज़ोसिमोव चल गेलइ, ओइसीं तोरो जरूरी हो गेलउ । मत जो ... आ टैम की होलइ ? बारह
बज गेलइ ? तोरा पास केतना सुन्दर घड़ी हकउ, दुन्या ! लेकिन तोहन्हीं सब्भे काहे लगी
फेनु चुप्पी साध लेते गेलऽ ? लगातार खाली हम आउ हमहीं बोलते जा रहलियो ह !
..."
"ई मार्फ़ा पित्रोव्ना के
देल उपहार हइ", दुन्या उत्तर देलकइ ।
"आउ बहुत महँगा हइ",
पुलख़ेरिया अलिक्सांद्रोव्ना आगू बोलला ।
"ओहो ! केतना बड़गर हकइ,
जनानी घड़ी तो लगभग नयँ लगऽ हइ ।"
"हमरा अइसने पसीन हके",
दुन्या कहलकइ ।
"मतलब, ई मंगेतर के उपहार
नयँ हकइ", रज़ुमिख़िन सोचलकइ आउ नयँ मालूम काहे खुश हो गेलइ ।
"आ हम सोच रहलिए हल, कि
ई लूझिन के देल उपहार हइ", रस्कोलनिकोव टिप्पणी कइलकइ ।
"नयँ, ऊ अभी तक कोय उपहार
दुनेच्का के नयँ देलथिन हँ ।"
"ओ ! आउ आद हउ माय, हमरा
प्यार हो गेले हल आउ शादी करे लगी चाहऽ हलिअइ ?" ऊ अचानक बोललइ, मइया तरफ देखते,
जे अप्रत्याशित मोड़ आउ तान से, जेकरा में ऊ बात करे लगी चालू कइलकइ, चौंक गेला ।
"ओह, हमर दोस्त, हाँ
!" पुलख़ेरिया अलिक्सांद्रोव्ना, दुन्या आउ रज़ुमिख़िन से नजर मिलइलका ।
"हूँ ! हाँ ! आ हमरा तोहरा
से की कहे के हके ? हमरा तो बहुत कम्मे आद आवऽ हके । ऊ एगो बेमरियाही सन लड़की हलइ",
फेर से अचानक सोच में खोवल आउ निच्चे तरफ मुँह करके ऊ बात जारी रखलकइ, "बिलकुल
बेमरियाही; गरीब-दुखिया के भीख देवे में ओकरा बड़ी रुचि हलइ, आउ मठ के बारे हमेशे सपनइते
रहऽ हलइ, आउ एक तुरी ओकर आँख से लोर ढरके लगलइ, जब ऊ हमरा एकरा बारे बोले लगलइ; हाँ,
हाँ ... आद पड़ऽ हके ... बहुत अच्छा से आद हके । कइसन सीधी-सादी साधारण लड़की ... वस्तुतः,
हमरा मालूम नयँ, हमरा ओकरा तरफ कइसे लगाव हो गेलइ, लगऽ हइ कि ई कारण से, कि हमेशे बेमार
रहऽ हलइ ... अगर ऊ लंगड़ी चाहे कुबड़ी रहते हल, त शायद हम ओकरा आउ जादे प्यार करतिए हल
... (ऊ विचारमग्न रूप से मुसकइलइ)। त ... ई एक प्रकार के वासन्तिक सरसाम (spring
delirium) हलइ ..."
"नयँ, ई खाली एगो वासन्तिक
सरसाम नयँ हलइ", सजीवता से दुनेच्का कहलकइ ।
ऊ तनावपूर्ण ध्यान से बहिन तरफ
देखलकइ, लेकिन ऊ ओकर शब्द नयँ सुनलकइ, चाहे समझवो नयँ कइलकइ। बाद में, गहरा सोच में,
उठ गेलइ, मइया भिर गेलइ, ओकरा चूम लेलकइ, अपन जगह पर वापिस आ गेलइ आउ बइठ गेलइ ।
"तूँ अभियो ओकरा प्यार करऽ
हीं !" पुलख़ेरिया अलिक्सांद्रोव्ना द्रवित होके बोलला ।
"ओकरा ? अभी ? ओह हाँ
... तूँ ओकरा बारे ! नयँ । ई सब तो अब जइसे दोसर दुनियाँ के बात लगऽ हइ ... आउ बहुत
पहिले के बात । आउ ई चारो तरफ हियाँ हो रहल नियन जइसे नयँ लगऽ हइ ..."
ऊ ओकन्हीं के ध्यान से देखलकइ
।
"आउ अइकी तोहन्हिंयो के
... लगऽ हको कि तोहन्हीं के हजारो विर्स्ता दूर से देख रहलियो ह ... आउ ई तो शैताने
के मालूम कि हमन्हीं एकरा बारे काहे लगी बात कर रहलिए ह ! आउ सवाल करे से की फयदा
?" ऊ चिढ़के पुछलकइ आउ चुप हो गेलइ, दाँत से नाखून कुतरते आउ फेर से सोच में डूबते
।
"कइसन खराब ई तोर फ्लैट
हकउ, रोद्या, बिलकुल ताबूत (coffin) लगऽ हउ", भारी चुप्पी तोड़ते अचानक पुलख़ेरिया
अलिक्सांद्रोव्ना कहलका, "हमरा अकीन हउ, कि आधा तो ई फ्लैट के वजह से तोरा अइसन
उदासी हकउ ।"
"फ्लैट ...", ऊ लपरवाही
से उत्तर देलकइ । "हाँ, फ्लैट के भी बहुत कुछ हाथ हलइ ... हम एकरो बारे सोचलिए
हल ... लेकिन तोरा मालूम रहतो हल, कि कइसन विचित्र विचार अभी तूँ बतइलहीं, माय",
विचित्र ढंग से हँसके ऊ बोललइ ।
अगर कुछ देर अइसन सिलसिला आउ
चलते हल, त तीन साल के वियोग के बाद, ई साथ, ई परिवार, बातचीत के ई पारिवारिक तान
(tone), कुच्छो के बारे बोले के पूरे असंभावना के हालत में - आखिर ओकरा लगी बिलकुल
असह्य हो जइते हल । लेकिन एगो अइसन बहुत आवश्यक काम हलइ, जेकर येन केन प्रकारेण आझ
फैसला हो जाय के चाही हल - अइसन ऊ खुद्दे फैसला कर लेलके हल, जब ऊ सुबह में जगले हल
। अब ओकरा ई बात के खुशी हो रहले हल, कि ई काम एगो बहाना के रूप में मिल गेले हल ।
"सुन, दुन्या", ऊ गंभीर
होके आउ रुखाई से बात शुरू कइलकइ, "वास्तव में हम तोरा से कल खातिर माफी माँगऽ
हिअउ, लेकिन फेर से तोरा आद देलाना हम फर्ज समझऽ हिअउ, कि हम अपन मुख्य बिन्दु से पीछू
नयँ हटबउ । खयँ तो हम्मे, खयँ लूझिन । चाहे हम नीच होवूँ, लेकिन तोरा नयँ होवे के चाही
। अगर तूँ लूझिन के साथ शादी करमँऽ, त हम तोरा अपन बहिन माने लगी छोड़ देबउ ।"
"रोद्या, रोद्या ! ई तो
बिलकुल ओहे हइ, जे कल्हे हलइ", पुलख़ेरिया अलिक्सांद्रोव्ना दुखी होके चिल्लइला,
"आउ तूँ अपना के नीच काहे कहऽ हीं, हमरा से ई बरदास नयँ होवऽ हउ ! कल्हिंयों एहे
बात हलउ ..."
"भैया", दृढ़तापूर्वक
आउ रुखाइयो से दुन्या जवाब देलकइ, "ई सब कुछ में तोरा तरफ से गलती हको । हम रात
के बखत एकरा बारे सोचलियो आउ गलती खोज लेलियो । सब के जड़ ई हको, लगऽ हइ, कि तूँ समझऽ
हो, कि हम केकरो सामने आउ केकरो लगी हम खुद के बलिदान दे रहलिए ह । अइसन बिलकुल नयँ
हइ । हम खाली खुद लगी शादी कर रहलूँ हँ, काहेकि हमरा खुद लगी बहुत भारी पड़ रहल ह; आउ
एकरा लगी, जाहिर हइ, हमरा खुशी होतइ, अगर हमर परिवार के एकरा से कुछ फयदा पहुँचतइ,
लेकिन हमर फैसला में ई मुख्य प्रयोजन नयँ हकइ ..."
"झूठ बोलब करऽ हइ
!" ऊ मने-मन सोचलकइ, गोस्सा में नाखुन कुतरते । "घमंडी लड़की ! माने लगी तैयार
नयँ हकइ, कि परोपकार करे लगी चाहऽ हइ ! अरे, नीच चरित्र वाले ! ओकन्हीं प्यार तो करऽ
हइ, लेकिन ई घृणा करे के बराबर हइ ... ओ, हमरा कइसन ... घृणा हके ऊ सबसे !"
"एक शब्द में, हम प्योत्र
पित्रोविच के साथ शादी करम", दुनेच्का बात जारी रखलकइ, "काहेकि दूगो बुराई
में कम वला के हम चुन रहलूँ हँ । हम ईमानदारी से ऊ सब कुछ पूरा करम, जे ऊ हमरा से आशा
करऽ हका, मतलब, उनका हम धोखा नयँ दे ही ... तूँ काहे लगी अइसे अभी मुसकइलऽ ?"
ओकरो चेहरा तमतमा उठलइ, आउ ओकर
आँख में गोस्सा चमके लगलइ ।
"सब कुछ पूरा करम्हीं
?" जहरीला हँसी हँसते ऊ पुछलकइ ।
"कुछ खास हद तक । प्योत्र
पित्रोविच के प्रस्ताव के तरीका आउ रूप से हमरा तुरते पता चल गेलइ, कि उनका की चाही
। ऊ, जाहिर हइ, अपना के बड़गो समझऽ हथिन, लेकिन हम आशा करऽ हिअइ, कि ऊ हमरो इज्जत करऽ
हथिन ... फेर तूँ काहे लगी हँस रहलहो ह ?"
"आउ फेर से तोर चेहरा काहे
लाल होब करऽ हउ ? तूँ झूठ बोल रहलँऽ हँ, बहिन, तूँ जान-बूझके झूठ बोल रहलँऽ हँ, खाली
अपन जनानी हठ के चलते, खाली अपन बिन्दु हमरा सामने रक्खे खातिर ... तूँ लूझिन के आदर
नयँ कर सकमँऽ - हम ओकरा देखलियो ह आउ ओकरा साथ बतिअइलियो ह । मतलब, पैसा लगी खुद के
बेच रहलँऽ हँ, आउ, मतलब, सब्भे हालत में तूँ नीच काम कर रहलँऽ हँ, आउ हम खुश हकूँ,
कि तोर चेहरा, कम से कम, लाल हो सकऽ हउ !"
"ई सच नयँ हइ, हम झूठ नयँ
बोल रहलूँ हँ ! ..." दुनेच्का अपन संतुलन खोके चिल्ला उठलइ, "हम उनका साथ
शादी नयँ करम, ई बिन निश्चिंत होले कि ऊ हमरा इज्जत करऽ हका आउ हमरा बारे अच्छा राय
रक्खऽ हका; हम उनका साथ शादी नयँ करम, ई बिन पक्का निश्चिंत होले कि हम खुद उनका इज्जत
कर सकऽ हिअइ । भाग्यवश, हम एकरा बारे पक्का निश्चिंत हो सकऽ हिअइ, आउ ओहो आझे । आउ
अइसन शादी नीचता नयँ हो सकऽ हइ, जइसन कि तूँ बोलऽ हकहो ! आउ अगर तूँ सहियो होतहो हल,
आउ अगर हम कोय नीच काम करे के वास्तव में फैसला करियो लेतिए हल – त की हमरा से अइसन
बात करना तोरा तरफ से निर्दयता नयँ हको ? हमरा से वीरता के माँग काहे करऽ हो, जे तोरो
में, शायद, नयँ हको ? ई तो सरासर तानाशाही हको, ई अत्याचार हको ! हम केकरो तबाह करबइ,
त खाली खुद के ... हम अभियो केकरो गला नयँ
रेत देलिए ह ! ... तूँ हमरा तरफ काहे अइसे देखऽ हो ? तोर चेहरा काहे पीयर पड़ गेलो
? रोद्या, तोरा की हो गेलो ह ? रोद्या, प्यारे ! ..."
"हे भगमान ! अरे ऊ तो बेहोश
कर देलकइ !" पुलख़ेरिया अलिक्सांद्रोव्ना चिल्ला उठला ।
"नयँ, नयँ ... बकवास
... कुछ नयँ ! ... थोड़े सन सिर में चक्कर आ गेल । बेहोशी बिलकुल नयँ ... तोरा तो मन
में बेहोशी बइठ गेलो ह ! ... हूँ ! हाँ ... त हम की कहे लगी चाह रहलिए हल ? हाँ - तोरा
आझ कइसे पक्का विश्वास होतउ, कि तूँ ओकरा आदर कर सकऽ हीं आउ ऊ ... इज्जत करऽ हइ, अइसन
कुछ कह रहलहीं हल न ? तूँ, लगऽ हइ, कहलहीं, कि आझे ? कि हमरा सुन्ने में गलती होलइ
?"
"माय, भैया के प्योत्र पित्रोविच
के चिट्ठी देखा देहीं", दुनेच्का कहलकइ ।
पुलख़ेरिया अलिक्सांद्रोव्ना अपन
काँपते हाथ से चिट्ठी देलका । ऊ बड़ी उत्सुकता से ई लेलकइ । लेकिन एकरा खोले के पहिले,
ऊ अचानक एक तरह के अचरज से दुनेच्का तरफ देखलकइ ।
"विचित्र बात हइ",
ऊ धीरे-धीरे बोललइ, मानूँ ऊ कोय नयका विचार से अचरज में पड़ गेल होवे, "अरे, हम
काहे लगी ई सब बखेड़ा खड़ी कर रहलिए ह ? ई सब चीख-पुकार काहे लगी ? जो, जेकरा से मन करउ,
शादी कर ले !"
ऊ मानूँ अपने आप से बोललइ, लेकिन
बोललइ तो काफी जोर से कि दोसरा कोय के सुनाय पड़ जाय, आउ कुछ समय तक बहिन के तरफ देखते
रहलइ, मानूँ दुविधा में पड़ल होवे । आखिरकार ऊ चिट्ठी खोललकइ, लगातार एक प्रकार के विचित्र
अचरज नियन भाव (expression) बनइले; बाद में धीरे-धीरे आउ ध्यानपूर्वक पढ़े लगी चालू
कइलकइ आउ ओकरा दू तुरी पढ़ गेलइ । पुलख़ेरिया अलिक्सांद्रोव्ना खास रूप से बेचैनी महसूस
कर रहला हल; आउ सब कोय कुछ खास के इंतजार कर रहला हल ।
"ई तो हमरा लगी अचरज के
बात हइ", कुछ पल सोचला के बाद आउ मइया के चिठिया देके, ऊ बोले लगी शुरू कइलकइ,
लेकिन विशेष रूप से केकरो तरफ बिन संबोधित कइले, "ऊ केस-मोकदमा देखऽ हइ, वकील
हइ, आउ ओकर बातचीतो ओइसने हइ ... आचार-व्यवहार के साथ - लेकिन लिक्खऽ हइ बिलकुल अशिक्षित
नियन।"
सब कोय में हलचल मच गेलइ; केकरो
अइसन आशा बिलकुल नयँ हलइ ।
"लेकिन सब कोय तो अइसीं
लिखते जा हइ", रज़ुमिख़िन बिच्चे में टिप्पणी कइलकइ ।
"तूँ वास्तव में पढ़लहीं
हँ ?"
"हाँ ।"
"हमन्हीं इनका देखइलिए हल,
रोद्या, हमन्हीं ... इनका से कुछ समय पहिले परामर्श लेलिए हल", दुविधा में पड़ल
पुलख़ेरिया अलिक्सांद्रोव्ना बोले लगी शुरू कइलका ।
"ई वस्तुतः कानूनी शैली
हइ", रज़ुमिख़िन बीच में बोल पड़लइ, "कानूनी दस्तावेज अभी तक अइसीं लिक्खल जा
हइ ।"
"कानूनी ? हाँ, बिलकुल कानूनी,
व्यावसायिक ... बहुत अशिक्षित नयँ, लेकिन बहुत साहित्यिक भी नयँ; व्यावसायिक
!"
"प्योत्र पित्रोविच ई बात
नयँ छिपावऽ हथिन, कि उनकर शिक्षा तामा के पइसा पर होले ह (अर्थात् सस्ता वला पढ़ाय-लिखाय),
आउ उनका ई बात के गर्व हइ कि अपन बल पर जिनगी में अपन रस्ता बनइलथिन हँ", भाय
के नयका तान (टोन) पर कुछ बुरा मानके अवदोत्या रोमानोव्ना टिप्पणी कइलकइ ।
"एकरा में की बात हइ, अगर
ऊ गर्व करऽ हइ, कोय तो कारण होतइ - हम विरोध नयँ करऽ हिअइ । तूँ, बहिन, लगऽ हउ, कि
बुरा मान गेलँऽ, कि समुच्चे चिट्ठी में से हम अइसन तुच्छ मतलब निकसलिअउ, आउ सोचऽ हीं,
कि हम जान-बूझके अइसन छोटगर बात पर बोले लगी शुरू कर देलिअउ, कि झुँझलाहट में तोरा
चिढ़इअउ । एकर विपरीत, शैली के संबंध में हमर दिमाग में एगो बात अइलो ह, जे ई वर्तमान
मामले में बिलकुल असंगत नयँ हउ । हियाँ एगो अभिव्यक्ति - "अपनहीं खुद दोषी होथिन",
बहुत सार्थक आउ स्पष्ट रूप से जोड़ल हइ, आउ एकर अलावे, धमकियो हइ, कि ऊ तुरतम्मे चल
जइतइ, अगर हम आ जइबइ । चल जाय के ई धमकी - बिलकुल ई धमकी नियन हइ कि तोहन्हीं दुन्नु
के परित्याग कर देतउ, अगर ओकर बात नयँ मानम्हीं, आउ परित्याग करतउ अब, जबकि पितिरबुर्ग
में बोला चुकलो ह । त तूँ अब ई बताव - की लूझिन के तरफ के अइसन अभिव्यक्ति से बिलकुल
ओइसहीं बुरा मानल जा सकऽ हइ, जइसन अगर ऊ लिखते हल (ऊ रज़ुमिख़िन तरफ इस्तारा कइलकइ),
चाहे ज़ोसिमोव, चाहे हमन्हीं में से कोय ?"
"न-नयँ", दुनेच्का
सजीवता से जवाब देलकइ, "हम अच्छा से समझ गेलिए हल, कि ई बहुत नौसिखुआ जइसे अभिव्यक्त
कइल गेले हल, कि ऊ शायद लिक्खे में दक्ष नयँ हका ... ई तूँ अच्छा तर्क देलहो, भैया
। हमहूँ ई बात के आशा नयँ कइलिए हल
..."
"ई कानूनी ढंग से व्यक्त
कइल हइ, आ कानूनी ढंग से आउ दोसर तरह नयँ लिक्खल जा सकऽ हइ, आउ शायद जेतना इरादा हलइ,
ओकरा से जादहीं रुखाई प्रकट हो गेलइ । लेकिन, हमरा तोरा जरी हताश करे पड़तउ - ई चिट्ठी
में आउ एक अभिव्यक्ति हकइ, हमरा पर एगो मिथ्यापवाद (तोहमत), आउ काफी घटिया किसिम के
। हम पइसा देलिए हल कल्हे एगो विधवा के, तपेदिक
से पीड़ित आउ दुख से टुट्टल दिल वला के, नयँ कि "दफनावे के बहाने", बल्कि
सीधे-सीधे दफनाहीं के खरचा लगी, आउ बेटी-लड़की के हाथ में नयँ, जइसन कि ऊ लिक्खऽ हइ,
‘बदनाम चाल-चलन के’ (आउ जेकरा हम कल्हे जिनगी में पहिले तुरी देखलूँ हल), बल्कि ठीक
ऊ विधवा के हाथ में । ई सब कुछ में, हमरा देखाय दे हइ हमरा कलंकित करे आउ तोरा साथ
झगड़ा लगावे के बहुत त्वरित इच्छा । आउ फेर कानूनी तौर पे व्यक्त कइल हइ, मतलब, बहुत
स्पष्ट रूप से उद्देश्य के प्रकटीकरण आउ बहुत सहज जल्दीबाजी के साथ । ऊ अदमी बुद्धिमान
हकइ, लेकिन बुद्धिमानी से काम करे लगी - खाली बुद्धि काफी नयँ हइ । ई सब से ऊ अदमी
के असलियत के पता चलऽ हइ, आउ ... हमरा नयँ लगऽ हउ, कि ऊ तोरा बहुत जादे समझऽ हउ । हम
तोरा ई खाली नसीहत खातिर बता रहलियो ह, काहेकि हम हृदय से तोर भला चाहऽ हिअउ
..."
दुनेच्का जवाब नयँ देलकइ; ओकर
फैसला हाल में कर लेल गेले हल, ऊ खाली साँझ के इंतजार में हलइ ।
"तब तोर की फैसला हउ, रोद्या
?" ओकर बातचीत में अचानक ई नयका व्यावसायिक तान (टोन) सुनके पहिलहूँ से जादे परेशान
होल पुलख़ेरिया अलिक्सांद्रोव्ना पुछलका ।
" ‘की फैसला हउ’ मतलब
?"
"अइकी प्योत्र पित्रोविच
तो लिक्खऽ हका, कि तोरा आझ साँझ के बखत हमन्हीं के साथ बिलकुल नयँ रहे के चाही, आउ
ऊ चल जइता ... अगर तूँ आ जइम्हीं । त, की तूँ ... अइम्हीं ?"
"ई तो, वास्तव में, हमरा
फैसला करे के नयँ हकइ, आ, सबसे पहिले, तोरा, अगर प्योत्र पित्रोविच के अइसनका माँग
से तोरा बुरा नयँ लगतउ; आउ दोसरा, दुन्या के, अगर ओकरो बुरा नयँ लगतइ । आ हम ओहे करबउ,
जे तोहन्हीं के बेहतर लगतउ", ऊ रुखाई से बोललइ ।
"दुनेच्का तो फैसला कर चुकले
ह, आउ हम ओकरा से पूरे तरह से सहमत हकिअइ", पुलख़ेरिया अलिक्सांद्रोव्ना जल्दी
से अपन बात रखलका ।
"हम फैसला कइलियो ह तोरा
ई निवेदन करे के, रोद्या, आग्रहपूर्वक निवेदन करे के कि तूँ हमन्हीं के ई मोलकात के
बखत जरूर हाजिर रहबहो", दुन्या कहलकइ, "अइबहो न ?"
"अइबउ ।"
"हम अपनहूँ से निवेदन करऽ
हिअइ कि आठ बजे हमन्हीं हीं आ जइथिन", ऊ रज़ुमिख़िन तरफ मुड़लइ । "माय, हम इनको
निमंत्रण दे रहलिए ह ।"
"बहुत अच्छा, दुनेच्का ।
जइसन तोहन्हीं एकरा में फैसला करते गेलँऽ", पुलख़ेरिया अलिक्सांद्रोव्ना बोलला,
"ओइसीं होतउ । आ हमरा लगी तो बहुत राहत मिलत; हमरा ढोंग करना आउ झूठ बोलना पसीन
नयँ; बेहतर हइ कि सब कुछ सच-सच बोलल जाय ... चाहे एकरा लगी अब गोस्सा करऽ, चाहे नयँ
करऽ, प्योत्र पित्रोविच!"


c: text/html

text:
मनरेगा के तहत सरकार गरीब लोग ला मजदूरी करे के लेल बहुत प्रकार के काम मे जेई छथिन ताकि लोग अपन देश यानि राज्य, जिला, पंचायत, गांव छोड़ के काम करे के लेल बाहर न जायंे। लेकिन एगो त काम न मिलई छई दोसर कि वृक्षा रोपन के काम मिलई छई त समय से मजदूरी न मिलई छई।
जबकि नियम में मजदूर के मजदूरी एक ही सप्ताह में देबे के हई। लेकिन एक सप्ताह के बदला सालो बित जाई छई। जेइसे कि शिवहर जिला पिपराही प्रखण्ड के धनकौल पंचायत के हरपुर गांव के बीस गो मजदूर के मजदूरी न मिलल हई। जबकि एक साल बितरहल हई। अइसन समस्या त सीतामढ़ी अउर शिवहर दुनू जिला में बहुत देखेला मिल रहल हई। गरीब लोग कइसे अपन पालन पोषण करथिन। मनरेगा के तहद पंचायत, प्रखण्ड ,जिला तक लोग सबके पद देले छथिन तइयो कहां सुधार हो रहल हई। दिन पर दिन त मनरेगा में घोटाला ही घोटाला हो रहल हई। जब मजदुर काम मंगई छथिन त कहल जाई छई फंड में रुपईये न हई। केतना बेर उ अधिकारी सेलेके जनता दरबार तक जाइ छथिन। लेकिन उनकर आवाज कहिं फाइल में दब के रह जाई छई। ओकरा दुबारा कोइ खोल के भी न देखई छई। जई कारन मजदुर सब अपन गांव छोर के दोसरा शहर मजदुरी के लेल जाई छथिन।
सरकार योजना बनयले छथिन गरीब के लेल। लेकिन ऐकर फायदा त उपर के लोग उठबई छथिन। त गरीब त जेइन के तेहने पिछड़ला रह जाई छई। यदि मजदूर मजदूरी मंगई छथिन त कहीं-कहीं अधिकारी लोग कहई कि फंड में रूपईया न हई। कइसे मजदूर लोग अपन हक से जिथिन। सब तरह के सुविधा अबई छई त कथी हो जाई छई।
सप्ताह के चक्कर में सालो बित जाई छई
मनरेगा के तहत सरकार गरीब लोग ला मजदूरी करे के लेल बहुत प्रकार के काम मे जेई छथिन ताकि लोग अपन देश यानि राज्य, जिला, पंचायत, गांव छोड़ के काम करे के लेल बाहर न जायंे। लेकिन एगो त काम न मिलई छई दोसर कि वृक्षा रोपन के काम मिलई छई त समय से मजदूरी न मिलई छई।

robotstxt: allowed

filter: keep


text:
Tuesday, June 27, 2017
विश्वप्रसिद्ध रूसी नाटक "इंस्पेक्टर" ; अंक-5 ; दृश्य-7
दृश्य-7
(ओहे सब, पुलिस चीफ़ आउ पुलिस के सिपाही)
पुलिस चीफ़ - अपने के बधाई देवे में आउ अनेक वर्ष के समृद्धि के शुभकामना देवे में, तत्रभवान् उच्चकुलीन, हम सम्मानित अनुभव करऽ हिअइ !
मेयर- धन्यवाद, धन्यवाद ! बैठ जाय लगी निवेदन करऽ हिअइ, भद्रजन !
(अतिथि लोग बैठ जा हका ।)
आम्मोस फ़्योदरोविच - लेकिन किरपा करके बताथिन, अंतोन अंतोनोविच, कइसे ई सब शुरू होलइ, सब कुछ, मतलब ई घटनाचक्र (course of the affair) ।
मेयर - घटनाचक्र विलक्षण हलइ - ऊ खुद्दे व्यक्तिगत रूप से प्रस्ताव रखलथिन ।
आन्ना अंद्रेयेव्ना - बहुत सम्मानजनक आउ अत्यंत परिष्कृत रूप में । सब कुछ अत्यंत सुंदर ढंग से बोललथिन । बोलऽ हथिन - "हम, आन्ना अंद्रेयेव्ना, बस खाली अपने के गुण के सम्मान के चलते ई करऽ हिअइ ..." आउ अत्यंत उदार सिद्धांत के एतना उत्तम, शिष्ट व्यक्ति ! "की अपने विश्वास करथिन, आन्ना अंद्रेयव्ना, हमर जीवन एक कोपेक (कौड़ी) के नयँ हइ; हम खाली ई कारण से ई सब करऽ हिअइ कि हम अपने के दुर्लभ गुण के आदर करऽ हिअइ ।"
मारिया अंतोनोव्ना - ओह, माय ! ई तो ऊ हमरा से बोल रहलथिन हल ।
आन्ना अंद्रेयेव्ना - रुक, तोरा कुच्छो नयँ मालुम हउ आउ जेकरा से तोरा लेना-देना नयँ हउ ओकरा में टाँग नयँ अड़ाऽ ! "हम, आन्ना अंद्रेयेव्ना, आश्चर्यचकित हिअइ ..." ऊ अइसन खुशामद भरल शब्द के झड़ी लगा देलथिन ... आउ जब हम कहे लगी चहलिअइ - "हम अइसन सम्मान के आशा करे के साहस नयँ कर सकऽ हिअइ" - त ऊ अचानक अपन टेहुना के बल गिर गेलथिन आउ अत्यंत उदार ढंग से बोललथिन – "आन्ना अंद्रेयेव्ना, हमरा सबसे अभागल नयँ बनाथिन ! हमर भावना के उत्तर देवे लगी सहमत हो जाथिन, नयँ तो हम अपन जीवन के मौत से अंत कर लेबइ ।"
मारिया अंतोनोव्ना - सचमुच, माय, ऊ हमरा बारे एहे बात कहलथिन हल ।
आन्ना अंद्रेयेव्ना - हाँ, सचमुच ... तोरो बारे होतउ, हम ई बात के अस्वीकार नयँ करऽ हिअउ ।
मेयर - आउ ई तरह हमन्हीं के भयभीत भी कर देलथिन - बोललथिन, कि ऊ खुद के गोली मार लेथिन । "खुद के गोली मार लेबइ, खुद के गोली मार लेबइ !" - बोललथिन ।
कइएक दर्शक - की कहऽ हथिन ?!
आम्मोस फ़्योदरोविच (जज) - अरे बाप !
लुका लुकीच (अनुदान संस्था के न्यासी) - ई तो बस भाग्य के खेल हलइ ।
अरतेमी फ़िलिप्पोविच - भाग्य नयँ, प्यारे, भाग्य - ई तो पेरू पक्षी हइ; हमर सेवा के कारण अइसन फल मिललइ । (स्वगत) एकरा नियन सूअर हमेशे अपन मुँह से भाग्य के बात करऽ हइ !
आम्मोस फ़्योदरोविच - अगर अपने चाहथिन, अंतोन अंतोनोविच, त हम अपने के ऊ कुत्ता बेचे लगी तैयार हिअइ, जे अपने खरदे लगी चाहऽ हलथिन ।
मेयर - नयँ, हमरा अभी कुत्ता से कोय मतलब नयँ ।
आम्मोस फ़्योदरोविच - अच्छऽ, ऊ नयँ चाहऽ हथिन, त दोसर कुत्ता के बारे हमन्हीं सहमत हो सकऽ हिअइ ।
कोरोब्किन के पत्नी - आह, आन्ना अंद्रेयेव्ना, हम अपने के सौभाग्य पर केतना खुश हिअइ ! अपने कल्पना नयँ कर सकऽ हथिन ।
कोरोब्किन - की हम जान सकऽ हिअइ, कि अभी विशिष्ट अतिथि काहाँ हथिन ? हमरा सुन्ने में अइलइ, कि ऊ कोय कारण से प्रस्थान कर चुकलथिन हँ ।
मेयर - हाँ, ऊ एक दिन लगी बहुत महत्त्वपूर्ण काम से प्रस्थान कइलथिन ।
आन्ना अंद्रेयेव्ना - अपन चाचा के पास, आशीर्वाद लेवे खातिर ।
मेयर - आशीर्वाद लेवे खातिर; लेकिन कल्हिंएँ ... (छींक दे हका)
(एक स्वर में "शतं जीवऽ" निकस जा हइ ।)
बहुत आभारी ! लेकिन कल्हिंएँ वापिस ... (छींक आ जा हइ) ।
(फेर से "शतं जीवऽ" के समवेत स्वर; सामान्य शोरगुल के अपेक्षा आउ अलग अवाज जादे निम्मन से सुनाय पड़ऽ हइ :)
पुलिस चीफ़ के (अवाज) - तत्रभवान् उच्चकुलीन के निम्मन स्वास्थ्य के कामना !
बोबचिन्स्की के - सो बरस आउ बोरा भर सोना के सिक्का !
दोबचिन्स्की के - भगमान एकरा बढ़ाके चालीस के चालीस गुना कर दे !
अरतेमी फ़िलिप्पोविच के - (स्वगत) तोर सत्यानाश होवउ !
कोरोब्किन के पत्नी के - (स्वगत) तोरा शैतान पकड़उ !
मेयर - हार्दिक धन्यवाद ! आउ अपनहूँ सब खातिर हमरा तरफ से ओहे कामना !
आन्ना अंद्रेयेव्ना - हमन्हीं के अब पितिरबुर्ग में रहे के इरादा हइ । आउ हियाँ परी, स्वीकार करऽ हिअइ, हावा ... बहुत गँवारू हइ ! ... स्वीकार करऽ हिअइ, बहुत अप्रिय हइ ... आउ अइकी हमर पति भी ... ऊ हुआँ जेनरल के रैंक प्राप्त करथिन ।
मेयर - हाँ, हम स्वीकार करऽ हिअइ, भद्रजन, शैतान पकड़े, हमरा जेनरल बन्ने के बहुत मन करऽ हइ ।
लुका लुकीच - आउ भगमान ई प्राप्त करे दे !
रस्ताकोव्स्की - इंसान से असंभव हइ, लेकिन भगमान के तरफ से संभव हइ ।
आम्मोस फ़्योदरोविच - बड़गर जहाज लगी जादे गहरा पानी के जरूरत होवऽ हइ ।
अरतेमी फ़िलिप्पोविच - आउ सेवा के अनुसार सम्मान ।
आम्मोस फ़्योदरोविच - (स्वगत) ई तो विचित्र बात होतइ, जब वास्तव में इनका जेनरल बना देवल जइतइ! इनका तो जेनरल बनावल जाना गाय पर जीन रक्खे के समान होतइ ! खैर, भाय, हियाँ तक पहुँचना अभियो दूर के गीत हको । हियाँ तो तोरा से जादे योग्य लोग हथिन, लेकिन अभियो तक जेनरल नयँ बन पइलथिन ।
अरतेमी फ़िलिप्पोविच - (स्वगत) शैतान पकड़इ, ई तो अभिए से जेनरल बन्ने लगी तैयार हइ ! आउ केऽ जानऽ हइ, हो सकऽ हइ, बनियो जाय । वास्तव में एकरा तो काफी ऐंठी हइ, एकरा तो शैतान भी नयँ पकड़तइ । (ओकरा दने मुखातिब होते) तब, अंतोन अंतोनोविच, हमन्हिंयों के नयँ भुलाथिन ।
आम्मोस फ़्योदोरोविच - आउ अगर कुछ हो जाय, मसलन कोय मामले में जरूरत, त हमन्हीं के सुरक्षा से इनकार नयँ करथिन !
कोरोब्किन - अगले साल अपन बेटवा के सरकारी सेवा लगी रजधानी ले जइबइ, त अनुग्रह करथिन, ओकरा अपन संरक्षण में रखथिन, अनाथ खातिर एगो पिता नियन बरताव करथिन ।
मेयर - हम अपन तरफ से तैयार हिअइ, प्रयास करबइ ।
आन्ना अंद्रेयरव्ना - तूँ, अन्तोशा, हमेशे वादा करे लगी तैयार रहऽ हो । सबसे पहिले तो ई बात के बारे सोचे के फुरसत नयँ मिलतो । आउ ई कइसे संभव हइ आउ काहे लगी खुद पर अइसन वादा के बोझ लेवे के चाही ?
मेयर - काहे, प्रिये ? कभी-कभी तो संभव हइ ।
आन्ना अंद्रेयेव्ना - वास्तव में संभव हको तोहरा लगी, लेकिन हरेक ऐरा गैरा नत्थू खैरा लगी तो अपन संरक्षण प्रदान नयँ कर सकऽ हो ।
कोरोब्किना के पत्नी - सुनते गेलथिन, हमन्हीं के साथ कइसन व्यवहार करऽ हथिन ?
एगो महिला अतिथि - हाँ, ऊ हमेशे अइसने हलथिन; हम उनका जानऽ हिअइ - टेबुल भिर मुझीक (देहाती/ किसान) के बैठाहो, त ऊ अपन गोड़ एकरा पर रख देतो ...
Posted by नारायण प्रसाद at 10:16 AM No comments: Links to this post
Sunday, June 25, 2017
विश्वप्रसिद्ध रूसी नाटक "इंस्पेक्टर" ; अंक-5 ; दृश्य-6
दृश्य-6
(आउ कइएक अतिथि हाथ भिर अइते । पत्नी के साथ लुका लुकीच ।)
लुका लुकीच - हमर सम्मान के बात हइ ...
लुका लुकीच के पत्नी - (आगू दौड़के) हम अपने के बधाई दे हिअइ, आन्ना अंद्रेयेव्ना ।
(दुन्नु एक दोसरा के चुंबन ले हइ ।)
हम सचमुच केतना खुश होलिअइ । हमरा लोग बोलते जा हइ - "आन्ना अंद्रेयेव्ना अपन बेटी के विवाह कर रहलथिन हँ ।" "हे भगमान !" - हम सोचऽ हिअइ, आउ एतना खुश होलिअइ, कि अपन पति के बोलऽ हिअइ - "सुनहो, लुकानचिक, आन्ना अंद्रेयेव्ना के कइसन सौभाग्य हइ !" हम सोचऽ हिअइ - "खैर, भगमान के किरपा!" आउ उनका बोलऽ हिअइ - "हम एतना खुश हिअइ, कि अधीरता से जल्लब करऽ हिअइ, व्यक्तिगत रूप से आन्ना अंद्रेयेव्ना के अभिव्यक्त करे खातिर ..." "हे भगमान !", हम सोचऽ हिअइ, "आन्ना अंद्रेयेव्ना अपन बेटी लगी एगो निम्मन जोड़ी के आशा कर रहला हल, आउ अइकी अब अइसन सौभाग्य - ओइसने होलइ, जइसन ऊ चाहऽ हला" - आउ सचमुच हमरा एतना खुशी होलइ, कि हम अभिव्यक्त नयँ कर पइलिअइ । हम कन्नऽ हिअइ, कन्नऽ हिअइ, बस सिसकऽ हिअइ । लुका लुकीच तो कहवो करऽ हका, "नास्तेन्का (अनस्तासिया के ऊनार्थक रूप), तूँ सिसकऽ हीं काहे लगी ?" - हम बोलऽ हिअइ, "लुकानचिक, हमरा खुद्दे नयँ मालुम, आँसू तो अइसीं नद्दी के धारा नियन बहब करऽ हइ ।"
मेयर - हम हृदय से निवेदन करऽ हिअइ कि बैठ जइते जाथिन, भद्रजन ! ए मिश्का, हियाँ परी कुछ आउ कुरसी लाना ।
(अतिथि लोग बैठ जा हका ।)
Posted by नारायण प्रसाद at 2:01 AM No comments: Links to this post
Saturday, June 24, 2017
विश्वप्रसिद्ध रूसी नाटक "इंस्पेक्टर" ; अंक-5 ; दृश्य-5
दृश्य-5
अतिथि के बड़गो भीड़ टेलकोट आउ फ़्रॉककोट में पहिले आन्ना अंद्रेयेव्ना के हाथ के पास, "आन्ना अंद्रेयेव्ना !" कहते आवऽ हइ - फेर मारिया अंतोनोव्ना भिर, "मारिया अंतोनोव्ना !" कहते । बोबचिन्स्की आउ दोबचिन्स्की भीड़ के चीरते आवऽ हइ ।
बोबचिन्स्की - अपने के बधाई देवे के हमरा सम्मान प्राप्त होलइ !
दोबचिन्स्की - अंतोन अंतोनोविच ! अपने के बधाई देवे के हमरा सम्मान प्राप्त होलइ !
बोबचिन्स्की - आनंददायक घटना लगी बधाई !
दोबचिन्स्की - आन्ना अंद्रेयेव्ना !
बोबचिन्स्की - आन्ना अंद्रेयेव्ना !
(दुन्नु एक्के साथ पास आवऽ हइ आउ एक दोसरा से निरार पर टकरा जइते जा हइ ।)
दोबचिन्स्की - मारिया अंतोनोव्ना ! (हाथ भिर जा हइ ।) अपने के बधाई देवे के हमरा सम्मान प्राप्त होलइ । अपने के बड़गो, बड़गो खुशी मिलतइ, आउ सोना के पोशाक में होथिन आउ अपने के कइएक तरह के स्वादिष्ट शोरबा (सूप) पीए लगी मिलतइ; अपने के समय बहुत मनोरंजन में गुजरतइ ।
बोबचिन्स्की - (बीच में टोकते) मारिया अंतोनोव्ना, अपने के बधाई देवे के सम्मान प्राप्त होलइ ! भगमान अपने के हर तरह के संपत्ति, स्वर्ण आउ एतना छोटगर बेटा दे, अइकी एतवड़ गो, मिस (हाथ से देखावऽ हइ), ताकि ओकरा अपन हथेली पर रख सकथिन, जी हाँ ! आउ छोटकुन्ना बुतरू लगातार चिल्लइतइ – हुआँ ! हुआँ ! हुआँ! ...
Posted by नारायण प्रसाद at 10:18 PM No comments: Links to this post
विश्वप्रसिद्ध रूसी नाटक "इंस्पेक्टर" ; अंक-5 ; दृश्य-4
दृश्य-4
(ओहे सब, पत्नी के साथ कोरोबकिन, ल्युल्युकोव)
कोरोबकिन - बधाई देवे के हमरा सम्मान प्राप्त होलइ अंतोन अंतोनोविच ! आन्ना अंद्रेयेव्ना ! (आन्ना अंद्रेयेव्ना के हाथ भिर जा हइ ।) मारिया अंतोनोव्ना (ओकर हाथ भिर जा हइ ।)
कोरोबकिन के पत्नी - नयका सौभाग्य लगी हम तहे दिल से अपने के बधाई दे हिअइ, आन्ना अंद्रेयेव्ना ।
ल्यल्युकोव - बधाई देवे के हमरा सम्मान प्राप्त होलइ, आन्ना अंद्रेयेव्ना ! (हाथ भिर जा हइ आउ बाद में दर्शक लोग दने मुड़के निडरता के मुद्रा में अपन जीभ चटकावऽ हइ ।) मारिया अंतोनोव्ना ! बधाई देवे के हमरा सम्मान प्राप्त होलइ । (ओकर हाथ भिर जा हइ आउ दर्शक दने ओइसने निडरता के भाव से मुड़ऽ हइ ।)
Posted by नारायण प्रसाद at 7:19 PM No comments: Links to this post
विश्वप्रसिद्ध रूसी नाटक "इंस्पेक्टर" ; अंक-5 ; दृश्य-3
दृश्य-3
(ओहे सब, आउ आम्मोस फ़्योदरोविच, अरतेमी फ़िलिप्पोविच, बाद में रस्ताकोव्स्की ।)
आम्मोस फ़्योदरोविच (जज) - (दरवजवे पर से) की ई अफवाह पर विश्वास कइल जाय, अंतोन अंतोनोविच? कि अपने के असाधारण सौभाग्य प्राप्त होले ह ?
अरतेमी फ़िलिप्पोविच (अनुदान संस्था के न्यासी) - अपने के असाधारण सौभाग्य लगी अपने के बधाई देवे के हमरा सम्मान प्राप्त होलइ । हम तहे दिल से खुश होलिअइ, जब हम ई बात सुनलिअइ । (आन्ना अंद्रेयेव्ना के हाथ भिर जा हइ ।) आन्ना अंद्रेयेव्ना ! (मारिया अंतोनोव्ना के हाथ भिर जाके) मारिया अंतोनोव्ना !
रस्ताकोव्स्की - (प्रवेश करके) अंतोन अंतोनोविच के बधाई । भगमान अपने के आउ नयका जोड़ी के लमगर जिनगी दे आउ अपने के भावी पीढ़ी के कइएक नाती-पोता आउ परनाती-परपोता दे ! आन्ना अंद्रेयेव्ना ! (आन्ना अंद्रेयेव्ना के हाथ भिर जा हइ ।) मारिया अंतोनोव्ना ! (मारिया अंतोनोव्ना के हाथ भिर जा हइ ।)
Posted by नारायण प्रसाद at 10:11 AM No comments: Links to this post
Friday, June 23, 2017
विश्वप्रसिद्ध रूसी नाटक "इंस्पेक्टर" ; अंक-5 ; दृश्य-2
दृश्य-2
(ओहे सब आउ व्यापारी लोग)
मेयर - ओह ! निम्मन स्वास्थ्य के कामना, प्यारे बाज !
व्यापारी सब - (झुकते) निम्मन स्वास्थ्य के कामना, महोदय !
मेयर - की प्यारे, की हालचाल हको ? तोहन्हीं सब के व्यापार कइसन चल रहलो ह ? समोवार आउ कपड़ा के व्यापारी लोग, कइसन शिकायत हलो ? एक नंबर के धोखेबाज, महाधूर्त्त, सांसारिक ठग ! शिकायत हलो? आउ एकरा चलते बहुत कुछ मिल गेलो ? त सोचऽ हलहो कि हमरा जेल में ठूँस देल जइतइ ! ... की तोहन्हीं के मालुम हको, सात शैतान आउ एक डायन तोहन्हीं के दाँत में, कि ...
आन्ना अंद्रेयेव्ना - हे भगमान, कइसन-कइसन शब्द तूँ मुँह से निकासऽ ह, अंतोशा !
मेयर - (नराज होके) अभी हमर भाषा पर ध्यान नयँ द ! तोहन्हीं सब के मालुम हको, कि ओहे अफसर, जेकरा से शिकायत करते गेलहो, अब हमर बेटी के साथ शादी करे वला हथिन ? की ? ऐं ? अभी की कहते जइबहो? अब हम तोहन्हीं के ... हूँ ! ... लोग के ठग्गऽ हो ... सरकार से ठेका लेबहो, लेकिन सड़ल कपड़ा के सप्लाय करके एकरा एक लाख के चूना लगइबहो, आउ बाद में बीस अर्शीन (1 अर्शीन = 28 इंच) के दान करभो आउ एकरा लगी पुरस्कारो चाहभो ? अगर ओकन्हीं के मालुम चल गेलो त तोरा ... आउ पेट आगू निकासऽ हइ - ऊ व्यापरी हइ, ओकरा स्पर्श नयँ करहीं । बोलऽ हइ, "हम सब तो भद्रजन के सामने भी नयँ झुक्कऽ हिअइ ।" आउ भद्रजन ... ओह, मोटगर थोपड़ा ! - भद्रजन शिक्षित होवऽ हइ - ओकरा बल्कि स्कूल में पिटम्मस भी कइल जा हइ, त कोय कारण से, ताकि ऊ उपयोगी बात सीख सकइ । लेकिन तूँ ? - धोखेबाजी से शुरू करऽ हीं; तोरा मालिक ई लगी पिट्टऽ हउ कि तूँ ठीक से धोखा नयँ दे पावऽ हीं । तूँ अभियो बुतरू हकँऽ, "हमर पिता" के नयँ जानऽ हीं, तौले बखत कोती मारऽ हीं; आउ जइसीं मोटाऽ जाहीं आउ जेभी भर जा हउ, ओइसीं ऐंठी देखावे लगऽ हीं ! कइसन अचरज के बात हइ ! त एक दिन में सोल्लह समोवार (के चाय) गड़क जा हीं, आउ सोचऽ हीं कि ऐंठ सकऽ हीं ? हम तोर सिर पर आउ तोर ऐंठन पर थुक्कऽ हिअउ !
व्यापारी सब - (झुकते) हमन्हीं सब दोषी हिअइ, अंतोन अंतोनोविच !
मेयर - शिकायत करते जइम्हीं ? आउ ऊ केऽ हलइ जे तोरा धोखा देवे में मदत कइलकउ, जब तूँ पुल बनाब करऽ हलहीं आउ लकड़ी के नाम बीस हजार रूबल चढ़ा देलहीं, जबकि ओकर कीमत सोवो रूबल नयँ हलइ? हम तोरा मदत कइलियो हल, बकड़-दाढ़ी ! तूँ ई बात भूल गेलहीं ? ई बात के खोलके तोरा साइबेरिया भेजवा दे सकऽ हलिअउ । की कहऽ हीं ? ऐं ?
एक व्यापारी - भगमान कसम, हमन्हीं सब दोषी हिअइ, अंतोन अंतोनोविच ! शैतान हमन्हीं के भटका देलके हल । आउ कसम से इंदे कभी नयँ शिकायत करते जइबइ । अपन मर्जी के मोातबिक संतुष्टि कर लेथिन, लेकिन खाली गोस्सा नयँ करथिन !
मेयर - "गोस्सा नयँ करथिन !" अखने हमर गोड़ रगड़ते जा हीं । काहे लगी ? - ई लगी, कि हमर पलड़ा भारी हो गेलइ; आउ जरिक्को सुनी तोहन्हीं के पलड़ा भारी होतो हल, त हमरा तो, सूअर कहीं के, सीधे कादो में सौन देतहीं हल, ओकरो पर उपरे से लकड़ी के लट्ठा के ढेर डाल देतहीं हल ।
व्यापारी सब - (गोड़ तक झुकके) हमन्हीं के बरबाद नयँ करथिन, अंतोन अंतोनोविच !
मेयर - "बरबाद नयँ करथिन !" अभी - "बरबाद नयँ करथिन !" आउ पहिले की हलइ ? हम तोहन्हीं के ... (हाथ लहराके) अच्छऽ, भगमान माफ करथुन ! बहुत हो गेलउ ! हम गुर्रह नयँ रक्खे वला हिअउ; खाली अब सवधान रहिहँऽ ! हम कोय साधारण भद्रजन के अपन लड़की नयँ देब करऽ हिअइ - (ओहे से अइसन बेशकीमती उपहार होवे के चाही कि) शाबासी मिल्ले ... समझलहीं ? कहीं ई न समझिहँऽ कि कइसनो मसालेदार मछली चाहे बन (sugarloaves) से छुटकारा मिल जइतउ ... अच्छऽ, अब दफा हो जइते जो !
(व्यापारी सब के प्रस्थान ।)
Posted by नारायण प्रसाद at 10:31 PM No comments: Links to this post
Wednesday, June 21, 2017
विश्वप्रसिद्ध रूसी नाटक "इंस्पेक्टर" ; अंक-5 ; दृश्य-1
अंक -5
(मेयर के घर के ओहे कमरा)
दृश्य-1
(मेयर, आन्ना अंद्रेयेव्ना आउ मारिया अंतोनोव्ना)
मेयर - की आन्ना अंद्रेयेव्ना ? ऐं ? कभी एकरा बारे सोचवो कइलहो हल ? एतना धनगर पुरस्कार, धुरफनई ! अच्छऽ, साफ दिल से स्वीकार करऽ - तोरा सपनो में नयँ सुझलो होत - खाली एगो कइसनो मेयर के बीवी आउ अचानक ... ओह, धुरफनई ! ... कइसन शैतान के साथ तोर रिश्तेदारी हो गेलो !
आन्ना अंद्रेयेव्ना - बिलकुल नयँ । हमरा बहुत पहिलहीं से ई मालुम हले । ई तोहरा लगी अचरज हको, काहेकि तूँ एगो सीधा-सादा व्यक्ति हकऽ, कभियो भद्रजन से भेंट-मोलकात नयँ होलो ह ।
मेयर - हम खुद, प्रिये, एगो भद्रजन हकूँ । लेकिन, ई बात सच हइ, जइसन कि सोचऽ हो आन्ना अंद्रेयेव्ना, कि हमन्हीं दुन्नु अभी कइसन पक्षी के जोड़ी हिअइ ! हइ न आन्ना अंद्रेयेव्ना ? उँचगर उड़ान के, शैतान पकड़े ! जरी ठहरऽ, अब ई सब शिकायत आउ रिपोर्ट करे वलन के फटकारऽ हिअइ । ए, ओज्जा केऽ हँ ?
(सिपाही स्विस्तुनोव के प्रवेश ।)
ओह, तूँ हँ, इवान कार्पोविच ! व्यापारी सब के बोलाके ले आव, भाय ! अइकी हम ओकन्हीं धूर्त्त सब के ! हमरा बारे शिकायत करते गेले हल ! अच्छऽ, देख अभिशप्त यहूदी लोग ! ठहरते जा, प्यारे ! पहिले हम तोहन्हीं के खाली मोंछ पकड़लियो हल, लेकिन अब दाढ़ी तक आ जइबउ । ऊ सब के नाम लिख ले, जे खाली हमरा विरुद्ध शिकायत करे लगी अइले हल, आउ खास करके ऊ सब के, जे ओकन्हीं लगी याचिका गढ़ते गेलइ (concocted the petitions) । आउ सब के घोषणा कर देहीं, ताकि ओकन्हीं जान लेइ - कि कइसन सम्मान भगमान मेयर लगी भेजलथिन हँ - जे अपन बेटी के शादी कइसनो साधारण अदमी से नयँ करतइ, बल्कि अइसन व्यक्ति के साथ, जइसन ई दुनियाँ भी तक नयँ देखलके ह, जे सब कुछ कर सकऽ हइ, सब कुछ, सब कुछ, सब कुछ ! सब के घोषणा कर देहीं, ताकि सब कोय जान लेइ । सब लोग के बीच चिल्लाके बता देहीं, घंटा बजाहीं, शैतान पकड़े ! जब विजयोत्सव हइ, त विजयोत्सव हइ !
(सिपाही के प्रस्थान ।)
त आन्ना अंद्रेयेव्ना ? अब हमन्हीं कइसे, काहाँ रहते जइबइ ? हियाँ कि पितिरबुर्ग में ?
आन्ना अंद्रेयेव्ना - निस्संदेह पितिरबुर्ग में । हियाँ कइसे रहल जा सकऽ हइ !
मेयर - अच्छऽ, पितिरबुर्ग में त पितिरबुर्ग में, लेकिन हियों तो निमने होतइ । वस्तुतः हमरा लगऽ हइ, मेयर के काम भाड़ में जाय, हइ न आन्ना अंद्रेयेव्ना ?
आन्ना अंद्रेयेव्ना - निस्संदेह, मेयर के काम में की रक्खल हइ !
मेयर - तोर की विचार हको, आन्ना अंद्रेयेव्ना, हो सकऽ हइ कि हमरा एगो बड़गो रैंक मिल जाय, काहेकि सब मंत्री के साथ उनका मेलजोल हइ आउ उनका राजमहल आना-जाना रहऽ हइ, ओहे से हमर प्रोन्नति के जोगाड़ लगा सकऽ हथिन, आउ समय के साथ जेनरल (सेनापति) के रैंक तक पहुँच जा सकऽ हिअइ । तोर की सोच हको, आन्ना अंद्रेयेव्ना - की जेनरल के रैंक तक पहुँच सकऽ हिअइ ?
आन्ना अंद्रेयेव्ना - निस्संदेह ! वास्तव में संभव हइ ।
मेयर - ओहो, शैतान पकड़े, जेनरल बनना तो सम्मान के बात हइ ! कन्हा से रिब्बन लटकावल जइतइ । आउ कइसन रिब्बन बेहतर हइ, आन्ना अंद्रेयेव्ना - लाल कि नीला ? [27]
आन्ना अंद्रेयेव्ना - निस्संदेह नीला बेहतर हइ ।
मेयर - ऐं ? देखऽ, कइसन सपना देखऽ हका ! लाल वला भी निम्मन हइ । वास्तव में जेनरल बन्ने के काहे मन करऽ हइ ? - काहेकि कभी कहीं यात्रा पर जाय के होवऽ हइ, त कुरियर आउ सहायक (adjutants) सगरो सबसे आगू सरपट जा हइ सूचित करे लगी - "घोड़ा !" (अर्थात् जेनरल साहब पधार रहलथिन हँ, उनका लगी सबसे उम्दा घोड़ा चाही ।) आउ हुआँ डाक स्टेशन में आउ केकरो घोड़ा नयँ देल जा हइ, सब कोय इंतजार करते जा हइ - ई सब्भे टिट्युलर काउंसिलर, कप्तान, मेयर, आउ तूँ कुच्छो पर ध्यान नयँ दे हो । कहीं पर तो गवर्नर के साथ भोज पर बैठल रहऽ, आउ हुआँ - ठहरऽ, मेयर इंतजार करऽ ! हे, हे, हे ! (हँसी से लोटपोट हो जा हइ आउ ओकर आँख में लोर ढरक जा हइ ।) त ई हइ धुरफनई, मोहक !
आन्ना अंद्रेयेव्ना - तोरा हमेशे अइसन बेहूदा बात पसीन आवऽ हको । तोरा आद रक्खे के चाही, कि जिनगी अब बिलकुल बदले के चाही, कि तोहर परिचित में से कोय कुत्ता-प्रेमी जज नियन नयँ होवे के चाही, जेकरा साथ तूँ खरहा के शिकार पर जा हो, चाहे कोय ज़िमल्यान्का नियन; एकर विपरीत, तोहर परिचित बिलकुल शिष्ट व्यवहार वला होवे के चाही - काउंट आउ सब उच्च समाज के लोग ... खाली हमरा, सचमुच, तोरा लगी चिंता हको - तोहर मुँह से कभी-कभी अइसन शब्द निकस जा हको, जे सभ्य समाज में कभियो नयँ सुन्ने में अइतो ।
मेयर - त एकरा से की ? शब्द तो कोय हानि नयँ पहुँचावऽ हइ ।
आन्ना अंद्रेयेव्ना - ई तभिए तक ठीक हलो, जब तक तूँ मेयर हलऽ । लेकिन हुआँ के जिनगी बिलकुल दोसर तरह के हइ ।
मेयर - हाँ, कहल जा हइ कि हुआँ दू तरह के मछली होवऽ हइ - रियापुश्का (मीठा पानी में पावल जाय वला सालमन प्रजाति के एगो छोटगर मछली, cisco) आउ कोर्युश्का (smelt, एक प्रकार के छोटगर मछली) , अइसन कि जइसीं खाय लगी शुरू करबऽ कि तोर मुँह में पानी आवे लगतो ।
आन्ना अंद्रेयेव्ना - इनका तो बस खाली मछलिए सुज्झऽ हइ ! हम बस एहे चाहऽ ही, कि हमर घर रजधानी में एक नंबर के होवे आउ हमर कमरा में अइसन सुगंध होवे कि अंदर आना असंभव होवे आउ बस खाली अइसे आँख मिचकावे पड़े । (आँख मिचकावऽ हइ आउ सुँग्घऽ हइ ।) आह, केतना निम्मन हइ !
Posted by नारायण प्रसाद at 3:47 AM No comments: Links to this post
Sunday, June 18, 2017
विश्वप्रसिद्ध रूसी नाटक "इंस्पेक्टर" ; अंक-4 ; दृश्य-16
दृश्य-16
(ओहे सब आउ ओसिप)
ओसिप - घोड़ा तैयार हइ ।
ख़्लिस्ताकोव - अच्छऽ, ठीक हउ ... अभी आवऽ हिअउ ।
मेयर - जी, ई कइसे ? अपने के कहे के मतलब हइ कि अपने जा रहलथिन हँ ?
ख़्लिस्ताकोव - हाँ, जाब करऽ हिअइ ।
मेयर - लेकिन कखने, मतलब ... अपने खुद, लगऽ हइ, शादी के बारे इशारा कइलथिन हल ?
ख़्लिस्ताकोव - लेकिन ई ... खाली एक मिनट ... एक दिन चाचा, जे एगो धनाढ्य वृद्ध हथिन, के हियाँ; आउ दोसरे दिन वापिस ।
मेयर - अपने के सुरक्षित वापसी के आशा में हम कइसूँ अपने के रोके के हिम्मत नयँ करऽ हिअइ ।
ख़्लिस्ताकोव - हाँ, हाँ, हम तुरतम्मे वापिस अइबइ । अलविदा, हमर प्रेम ... नयँ, हम बस अभिव्यक्त नयँ कर पावऽ हिअइ ! अलविदा, प्रिये ! (ओकर हाथ चुम्मऽ हइ ।)
मेयर - अच्छऽ, अपने के रस्ता लगी कुच्छो के जरूरत हइ ? लगऽ हइ, अपने पैसा के जरूरत के बात कइलथिन हल ?
ख़्लिस्ताकोव - ओ नयँ, ई काहे लगी ? (कुछ सोचके) अच्छऽ, ठीक हइ ।
मेयर - अपने के केतना जरूरत हइ ?
ख़्लिस्ताकोव - तखने हमरा दू सो देलथिन हल, मतलब दू सो नयँ, बल्कि चार सो - हम अपने के गलती से नजायज फयदा नयँ उठावे लगी चाहऽ हिअइ - त अगर अपने के ठीक लगइ त अभियो ओतने रहे देथिन, ताकि कुल्लम आठ सो हो जाय ।
मेयर - बस अभी ! (अपन बटुआ से पैसा निकालऽ हका ।) आउ, भाग्यवश, बिलकुल नयका नोट में ।
ख़्लिस्ताकोव - ओ हाँ ! (नोट ले ले हइ आउ जाँचऽ हइ ।) बहुत अच्छा । वस्तुतः कहल जा हइ कि नयका नोट नाया खुशी लावऽ हइ ।
मेयर - जी, बिलकुल सही ।
ख़्लिस्ताकोव - अलविदा, अंतोन अंतोनोविच ! अपने के अतिथि सत्कार खातिर बहुत आभारी हिअइ । हम बिलकुल हृदय से ई स्वीकार करऽ हिअइ - हमरा कहूँ अइसन उत्तम स्वागत नयँ मिल्लल हल । अलविदा, आन्ना अंद्रेयेव्ना ! अलविदा, हमर प्रिये मारिया अंतोनोव्ना !
(सब के प्रस्थान ।)
नेपथ्य से:
ख़्लिस्ताकोव के अवाज - अलविदा, हमर आत्मा के देवदूत मारिया अंतोनोव्ना !
मेयर के अवाज - ई की ? अपने की साधारण डाकगाड़ी से यात्रा करथिन ?
ख़्लिस्ताकोव के अवाज - हाँ, हमरा अब अइसीं यात्रा करे के आदत पड़ चुकले ह । स्प्रिंग वला गाड़ी से हमर सिर दरद करऽ हइ ।
कोचवान के अवाज - ठहर ! ...
मेयर के अवाज - कम से कम बिछावे लगी दरी ले लेल जाय । हम दरी लावे के हुकुम दे दिअइ ?
ख़्लिस्ताकोव के अवाज - नयँ, काहे लगी ? ई साधारण बात हइ । लेकिन खैर, धन्यवाद, दरी देवे देल जाय ।
मेयर के अवाज - ए अवदोत्या ! स्टोर में जो, आउ सबसे निम्मन एगो दरी लेके आव - नीला वला, फारसी दरी । जल्दी !
कोचवान के अवाज - ठहर ! ...
मेयर के अवाज - कब अपने के वापिस आवे के आशा कइल जाय ?
ख़्लिस्ताकोव के अवाज - कल चाहे परसुन ।
ओसिप के अवाज - ओ, ई दरी हइ ? एद्धिर लाव, अइसे बिछा दे ! अब ई बगल में डाले खातिर कुछ पोवार (पुआल) ला दे ।
कोचवान के अवाज - ठहर ! ...
ओसिप के अवाज - अइकी एन्ने ! एद्धिर ! आउ ! निम्मन । बस ठीक होतइ । (दरी पर हाथ थपथपावऽ हइ ।) अब बैठथिन, उच्चकुलीन !
ख़्लिस्ताकोव के अवाज - अलविदा, अंतोन अंतोनोविच !
मेयर के अवाज - अलविदा, महामहिम !
औरत लोग के अवाज - अलविदा, इवान अलिक्सांद्रोविच !
ख़्लिस्ताकोव के अवाज - अलविदा, प्यारी माँ !
कोचवान के अवाज - चल, पहलवान !
(घोड़ागाड़ी के घंटी बज्जऽ हइ । परदा गिर जा हइ ।)
Posted by नारायण प्रसाद at 8:06 PM No comments: Links to this post
विश्वप्रसिद्ध रूसी नाटक "इंस्पेक्टर" ; अंक-4 ; दृश्य-15
दृश्य-15
(ओहे सब, आउ मेयर)
मेयर - (जल्दीबाजी में, हँफते प्रवेश) महामहिम ! हमरा बरबाद नयँ करथिन ! बरबाद नयँ करथिन !
ख़्लिस्ताकोव - की बात हइ ?
मेयर - व्यापारी सब महामहिम से शिकायत करते गेलइ । मान-सम्मान के साथ हम विश्वास देलावऽ हिअइ कि जे ओकन्हीं कहऽ हइ ओकरा में आधो सच नयँ हइ । ओकन्हीं खुद्दे लोग के धोखा देते जा हइ आउ तौल में कमती देते जा हइ । सर्जेंट के पत्नी अपने के सामने झूठ बोललइ, कि हम्मे ओकरा पर कोड़ा बरसइलिअइ । ऊ झूठ बोलऽ हइ, भगमान कसम, झूठ बोलऽ हइ । ऊ खुद के कोड़ा लगइलकइ ।
ख़्लिस्ताकोव - भाड़ में जाय सर्जेंट के घरवली - हमरा ओकरा से कुछ लेना-देना नयँ !
मेयर - नयँ विश्वास करथिन, नयँ विश्वास करथिन ! ई लोग अइसन मक्कार हइ ...ओकन्हीं पर तो एतना बड़गर बुतरुओ नयँ विश्वास करऽ हइ । ओकन्हीं के तो ई पूरा शहर जानऽ हइ कि झूठा हइ । आउ मक्कारी के बारे तो हम ई कहे के जुर्रत करऽ हिअइ कि ई सब अइसन मक्कार हइ कि जइसन ई दुनियाँ भर में नयँ होतइ ।
आन्ना अंद्रेयेव्ना - की तोहरा मालुम हको कि इवान अलिक्सांद्रोविच हमन्हीं के कइसन सम्मान देब करऽ हथिन? ऊ हमन्हीं के बेटी के हाथ माँगब करऽ हथिन ।
मेयर - की ! की ! ... तूँ होश में नयँ हकऽ, प्यारी माँ ! नराज नयँ होथिन, महामहिम - ई दिमाग से जरी कमजोर हइ, अइसने एकर मइयो हलथिन ।
ख़्लिस्ताकोव - हाँ, सच में हम हाथ माँगब करऽ हिअइ । हम प्रेमासक्त हो गेलिए ह ।
मेयर - हमरा तो विश्वास नयँ होवऽ हइ, महामहिम !
आन्ना अंद्रेयेव्ना - लेकिन जब ऊ तोहरा कह रहलथिन हँ ?
ख़्लिस्ताकोव - हम अपने साथ मजाक में नयँ बात करब करऽ हिअइ ... हम प्यार में पागल हो जा सकऽ हिअइ।
मेयर - हमरा तो विश्वास करे के हिम्मत नयँ होवऽ हइ, अइसन सम्मान के हम लायक नयँ हिअइ ।
ख़्लिस्ताकोव - लेकिन अपने अगर मारिया अंतोनोव्ना के हाथ देवे लगी सहमत नयँ होवऽ हथिन, त शैताने के मालुम कि हम की कर बैठबइ ...
मेयर - हमरा तो विश्वास नयँ होवऽ हइ । हमरा साथ महामहिम मजाक करब करऽ हथिन !
आन्ना अंद्रेयेव्ना - ओह, वास्तव में कइसन बेवकूफी हको ई ! लेकिन जब तोहरा समझा रहलथिन हँ तइयो ?
मेयर - हमरा विश्वास नयँ होब करऽ हके ।
ख़्लिस्ताकोब - हमरा दे देथिन, दे देथिन ! हम हताश व्यक्ति हिअइ, हम कुछ भी करे के फैसला कर सकऽ हिअइ - जब खुद के गोली मार लेबइ, त अपने के कोर्ट में घसीटल जइतइ ।
मेयर - ओह, हे भगमान ! हम तो, भगमान कसम, न तो आत्मा से आउ न शरीर से दोषी हिअइ । कृपया नराज नयँ होथिन ! अपने के जइसन मर्जी हइ, ओहे करथिन ! हमरा तो, सचमुच, अभी सिर में ... हमरा तो खुद्दे नयँ मालुम, कि कीऽ होब करऽ हइ । अभी तो हम अइसन बेवकूफ बन्नल हिअइ, जइसन कभियो नयँ हलिअइ।
आन्ना अंद्रेयेव्ना - अच्छऽ, त आशीर्वाद देहो !
(ख़्लिस्ताकोव आउ मारिया अंतोनोव्ना पास अइते जा हइ ।)
मेयर - दुन्नु के तो भगमान आशीर्वाद देथुन, आउ हम तो दोषी नयँ ।
(ख़्लिस्ताकोव मारिया अंतोनोव्ना के चुंबन ले हइ ।)
मेयर – (ओकन्हीं दने तक्कऽ हका ।) हे शैतान ! ई तो वास्तव में! (अपन आँख पोंछऽ हका ।) दुन्नु एक दोसरा के चुंबन ले रहला ह ! ओह भगमान, दुन्नु एक दोसरा के चुंबन ले रहला ह ! सचमुच के वागदत्त ! (खुशी से उछलते चीख पड़ऽ हका ।) ए अंतोन ! ए अंतोन ! ए मेयर ! देख, की हो रहलो ह !
Posted by नारायण प्रसाद at 1:47 AM No comments: Links to this post
Saturday, June 17, 2017
विश्वप्रसिद्ध रूसी नाटक "इंस्पेक्टर" ; अंक-4 ; दृश्य-14
दृश्य-14
(ओहे सब, आउ मारिया अंतोनोव्ना अचानक दौड़ते अंदर आवऽ हइ ।)
मारिया अंतोनोव्ना - माय, बाऊ जी कहलथिन, कि तूँ ... (ख़्लिस्ताकोव के टेहुना के बल गिरल देखके चीख उट्ठऽ हइ ।) आह, ई हम की देखऽ हिअइ !
आन्ना अंद्रेयेव्ना - की हो गेलो ह ? काहे लगी ? कइसे ? कइसन सिरफिरा नियन लगऽ हँ ! एगो जल गेल बिलाय नियन अचानक दौड़ल अइलँऽ । तोरा कउची एतना अचरज भरल लगलउ ? तोर दिमाग में कइसन विचार अइलउ ? सचमुच, एगो तीन साल के बुतरू नियन । बिलकुल, बिलकुल, बिलकुल नयँ लगऽ हँ कि अठारह साल के लड़की हकँऽ । हमरा समझ में नयँ आवऽ हउ, कहिना तूँ आउ समझदार होमँऽ, कहिना ठीक से व्यवहार करमँऽ, एगो निम्मन से पालल-पोसल लड़की नियन; कब तूँ जानमँऽ, कि कइसे निम्मन ढंग से आउ शालीनतापूर्वक व्यवहार कइल जा हइ ।
मारिया अंतोनोव्ना - (आँख में लोर भरले) सचमुच माय, हमरा मालुम नयँ हले ...
आन्ना अंद्रेयेव्ना - तोर सिर में हमेशे कइसनो हावा के झोंका बहते रहऽ हउ । तूँ ल्यापकिन-त्यापकिन के बेटियन के उदाहरण ले हँ । ओकन्हीं दने तक्के लगी की हउ ? ओकन्हीं दने तक्के के (अर्थात् नक्कल करे के) तोरा कोय जरूरत नयँ हउ । तोरा लगी दोसर-दोसर उदाहरण हउ - तोरा सामने तोर माय हउ । अइसने उदाहरण के तोरा अनुसरण करे के चाही ।
ख़्लिस्ताकोव - (बेटी के हाथ पकड़ते) आन्ना अंद्रेयेव्ना, हमन्हीं के खुशी में बाधा नयँ बनथिन ! हमन्हीं के शाश्वत प्रेम के आशीर्वाद देथिन !
आन्ना अंद्रेयेव्ना - (अचरज से) त अपने एकरा से ? ...
ख़्लिस्ताकोव - फैसला कर लेथिन - जिनगी कि मौत ?
आन्ना अंद्रेयेव्ना - त अइकी देखहीं, बेवकूफ, त अइकी देखहीं - तोरा चलते, तोरा नियन बेवकूफ के चलते, हमन्हीं के अतिथि टेहुना के बल गिरे पर अमादा हो गेलथिन; आउ तूँ अचानक पागल नियन अंदर दौड़ल अइलहीं । त अइकी सचमुच एहे ठीक होतउ कि हम जानबूझके इनकार कर दिअउ - तूँ अइसन खुशी के लायक नयँ हकँऽ ।
मारिया अंतोनोव्ना - हम फेर अइसन नयँ करबउ माय । सचमुच हम फेर अइसन नयँ करबउ ।
Posted by नारायण प्रसाद at 6:48 PM No comments: Links to this post
विश्वप्रसिद्ध रूसी नाटक "इंस्पेक्टर" ; अंक-4 ; दृश्य-13
दृश्य-13
(ओहे सब आउ आन्ना अंद्रेयेव्ना)
आन्ना अंद्रेयेव्ना - (ख़्लिस्ताकोव के टेहुना के बल गिरल देखके) आह, ई हम की देखब करऽ हिअइ !
ख़्लिस्ताकोव - (उठते) ओह, शैतान पकड़े !
आन्ना अंद्रेयेव्ना - (बेटी के) एकर की मतलब हइ, मिस ! ई कइसन हरक्कत हइ ?
मारिया अंतोनोव्ना - हम तो माय ...
आन्ना अंद्रेयेव्ना - चल, निकस हियाँ से सीधे ! सुन्नऽ हीं - सीधे निकस, सीधे ! आउ हमर नजर के सामने आवे के साहस नयँ करिहँऽ ।
(मारिया अंतोनोव्ना लोर भरल आँख से बाहर हो जा हइ ।)
आन्ना अंद्रेयेव्ना - क्षमा करथिन, हम स्वीकार करऽ हिअइ, ई सब देखके हम आश्चर्यचकित हिअइ ...
ख़्लिस्ताकोव - (स्वगत) एहो तो बहुत लजीज हइ, बहुत निम्मन हइ । (टेहुना के बल गिर जा हइ ।) मैडम, अपने देखऽ हथिन, हम प्रेम में जल्लल जाब करऽ हिअइ ।
आन्ना अंद्रेयेव्ना - अपने टेहुना के बल ? आह, उठ जाथिन, उठ जाथिन ! हियाँ परी फर्श बिलकुल गंदा हइ ।
ख़्लिस्ताकोव - नयँ, टेहुना के बल, पक्का टेहुना के बल ! हम जाने लगी चाहऽ हूँ कि हमर भाग्य में की लिक्खल हके - जीवन कि मृत्यु ।
आन्ना अंद्रेयेव्ना - लेकिन क्षमा करथिन, हमरा अभियो अपने के शब्द के अर्थ नयँ समझ में आ रहल ह । अगर हमरा कोय गलतफहमी नयँ हइ, त अपने हमर बेटी के संबंध में कोय घोषणा कर रहलथिन हँ ?
ख़्लिस्ताकोव - नयँ, हमरा अपने के साथ प्रेम हो गेले ह । हमर जिनगी तो एगो केश से लटकल हइ । अगर अपने हमर शाश्वत प्रेम के प्रतिदान नयँ करथिन, त हम पृथ्वी पर जीए के लायक नयँ रहबइ । छाती में ज्वाला के साथ हम अपने के हाथ माँगऽ हिअइ ।
आन्ना अंद्रेयेव्ना - लेकिन हमरा ई बतावे के अनुमति देथिन कि एक प्रकार से ... हम विवाहित हिअइ ।
ख़्लिस्ताकोव - एकरा से कुछ हरज नयँ ! प्रेम लगी कोय अंतर नयँ पड़ऽ हइ; आउ करमज़ीन कहलथिन हल - "कानून निंदा करऽ हइ" [26] । हमन्हीं दूर के कोय झरना के छाया में भाग चलते चलबइ ... अपने के हाथ, हाथ माँगऽ हिअइ!
Posted by नारायण प्रसाद at 10:00 AM No comments: Links to this post
Subscribe to: Posts (Atom)


text:
Saturday, August 19, 2017
रूसी उपन्यास - "कप्तान के बिटिया" ; अध्याय-9
अध्याय - 9
वियोग
मधुर हलो मिलना
हमरा, प्यारी, तोहरा साथ;
दुखदायी, दुखदायी हको बिछुड़ना,
दुखदायी, जइसे आत्मा से अलग होना ।
--- ख़ेरास्कोव [45]
सुबह में जल्दीए हमर नीन ढोल के अवाज से टूट गेलइ । हम लोग के एकत्र होवे के जगह तरफ चल देलिअइ। हुआँ परी पुगाचोव के लोग टिकठी बिजुन भीड़ लगा चुकले हल, जाहाँ अभियो तक कल के शिकार लोग लटकल हलइ । कज़ाक लोग घोड़ा पर सवार हलइ, सैनिक लोग हथियार से लैस । झंडा लहराब करऽ हलइ । कइएक तोप, जेकर बीच हम अपन भी पछान लेलिअइ, चलनशील तोप-गाड़ी पर लादल हलइ । सब वाशिंदा लोग हुएँ परी हलइ, आउ नकली सम्राट् के इंतजार कर रहले हल । कमांडर के घर के ड्योढ़ी बिजुन एगो कज़ाक एगो किर्गिज़ नस्ल के उत्तम उज्जर घोड़ा के लगाम से पकड़ले हलइ । हम कमांडर के पत्नी के लाश के नजर से ढूँढ़े के प्रयास कइलिअइ । एकरा जरी बगली कर देवल गेले हल आउ छालटी (bast) के चटाय से ढँक देल गेले हल । आखिरकार पुगाचोव बाहरी प्रवेश-कक्ष से बहरसी अइलइ । लोग अपन-अपन टोपी उतार लेते गेलइ । पुगाचोव ड्योढ़ी पर रुकलइ आउ सबके साथ निम्मन स्वास्थ्य के कामना कइलकइ । एक चीफ़ ओकरा तामा के सिक्का के एगो बोरी सौंपलकइ, आउ ऊ ओकरा से मुट्ठी-मुट्ठी भर लेके बिखेरे लगलइ । लोग ओकरा चुन्ने लगी चीखते झपट पड़लइ, आउ मामला बिन गंभीर चोट के अंत नयँ होलइ । पुगाचोव के प्रमुख विद्रोही लोग घेरले हलइ । ओकन्हीं बीच श्वाब्रिन भी हलइ । हमन्हीं दुन्नु के नजर मिललइ; हमर नजर में ऊ तिरस्कार पढ़ सकलकइ, आउ ऊ आंतरिक घृणा आउ देखावटी उपहास के मुद्रा के साथ अपन मुख मोड़ लेलकइ । पुगाचोव हमरा भीड़ में देखके अपन सिर हिलइलकइ आउ अपना बिजुन बोलइलकइ ।
"सुन्नऽ", ऊ हमरा कहलकइ । "अभिए ओरेनबुर्ग चल जा आउ हमरा तरफ से गवर्नर आउ सब जेनरल (सेनापति) के कह देहो कि एक सप्ताह में हमर राह देखे । ओकन्हीं के सलाह देहो कि हमरा साथ बाल-सुलभ स्नेह आउ आज्ञाकारिता के साथ हमर स्वागत करते जाय; नयँ तो क्रूर प्राणदंड से बच नयँ सकतइ । शुभ यात्रा, अत्र उच्चकुलीन !" फेर ऊ लोग के सामने मुखातिब होलइ आउ श्वाब्रिन दने इशारा करते कहलकइ - "बच्चो, ई तोहन्हीं के नयका कमांडर हको - हर मामला में ओकर बात मानते जइहऽ, आउ ऊ तोहन्हीं आउ किला खातिर हमरा सामने जिम्मेदार होतइ ।"
ई शब्द हम बड़ी आतंकित होल सुनलिअइ - श्वाब्रिन के किला के कमांडर बना देल गेलइ; मारिया इवानोव्ना ओकर वश में रह गेलइ ! हे भगमान, ओकर की होतइ ! पुगाचोव ड्योढ़ी से निच्चे उतरलइ । ओकरा लगी घोड़ा लावल गेलइ । ऊ तेजी से उछलके जीन पर चढ़ गेलइ, आउ कज़ाक लोग के इंतजार नयँ कइलकइ, जे ओकरा बैठावे लगी चाहऽ हलइ ।
एतने में लोग के भीड़ में से, देखऽ हिअइ, हमर सावेलिच आगू अइलइ, पुगाचोव दने जा हइ आउ ओकरा कागज के एक पन्ना दे हइ । हम कल्पना नयँ कर पइलिअइ कि एकर की परिणाम होतइ । "ई की हइ ?" पुगाचोव शान से पुछलकइ । "पढ़ ल, त मालुम हो जइतो", सावेलिच उत्तर देलकइ । पुगाचोव कगजवा लेलकइ आउ देर तक गंभीर मुद्रा में देखते रहलइ । "कइसन विचित्र ढंग के तोर लिखावट हउ ?" आखिरकार ऊ कहलकइ । "हमर राजकीय आँख एकर कोय अर्थ नयँ लगा पावऽ हइ । काहाँ परी हइ हमर मुख्य सेक्रेटरी?"
एगो नौजवान कार्पोरल के वर्दी में तेजी से दौड़ते पुगाचोव भिर अइलइ । "जोर-जोर से पढ़", ओकरा कागज देते नकली सम्राट् बोललइ । हमरा जाने के अत्यधिक उत्सुकता हलइ कि हमर प्राथमिक शिक्षक आखिर पुगाचोव के कउची लिक्खे के बात सोचलके हल । मुख्य सेक्रेटरी जोर-जोर से अक्षर-अक्षर करके निम्नलिखित पढ़े लगलइ -
"दू गो ड्रेसिंग गाउन, एगो सूती कपड़ा आउ दोसरा धारीदार रेशमी कपड़ा के - छो रूबल ।"
"एकर की मतलब हइ ?" नाक-भौं सिकोड़ते पुगाचोव पुछलकइ ।
"आगू पढ़े लगी औडर देहो", सावेलिच शांतिपूर्वक उत्तर देलकइ ।
हेड सेक्रेटरी पढ़ना जारी रखलकइ -
"महीन हरियर बनात के वर्दी - सात रूबल ।" (बनात - एक प्रकार के निम्मन ऊनी कपड़ा ।)
"उज्जर बनात के पतलून - पाँच रूबल ।"
"कफ़ (cuff) सहित बारह सूती डच कमीज - दस रूबल ।"
"चाय के बरतन सहित संदूकड़ी (cellaret) - अढ़ाय रूबल ..." (cellaret - चाय, बरतन आउ पेय पदार्थ रक्खे खातिर यात्रा के दौरान प्रयुक्त छोटगर बक्सा)
"ई सब की बकवास हइ ?" पुगाचोव बिच्चे में टोकलकइ । "हमरा की लेना-देना संदूकड़ी आउ कफ़ सहित पतलून से ?"
सावेलिच जरी खोंखके गला साफ कइलकइ आउ समझावे लगलइ ।
"ई, हुजूर, जाने के किरपा करथिन, हमर मालिक के ऊ सब समान के सूची हइ, जेकरा दुष्ट लोग चोरा लेते गेले ह ..."
"कइसन दुष्ट लोग ?" गोस्सा से गरजते पुगाचोव पुछलकइ ।
"माफ करऽ, जबान फिसल गेलइ", सावेलिच उत्तर देलकइ । "दुष्ट रहे चाहे नयँ, लेकिन तोर लड़कन पूरा जगह छान मालको आउ सब कुछ लूट लेलको । नराज नयँ होवऽ - घोड़ा के चार टाँग होवऽ हइ तइयो लड़खड़ा जा हइ । पूरा पढ़े लगी कहो ।"
"पूरा पढ़ डाल", पुगाचोव कहलकइ ।
सेक्रेटरी पढ़ना जारी रखलकइ -
"एगो छींट के आउ दोसर सूती के अस्तर के साथ ताफ़्ता रजाय - चार रूबल ।" (ताफ़्ता - एक प्रकार के चमकदार रेशमी कपड़ा ।)
"लाल ऊनी कपड़ा के अस्तर के साथ लोमड़ी के फ़र-कोट - 40 रूबल ।"
"आउ खरगोश के खाल के कोट, जे हुजूर के सराय में देल गेले हल - 15 रूबल ।"
"आउ ई कइसन बकवास हइ !" अपन धधकल आँख के चमकइते पुगाचोव चिल्ला उठलइ ।
हम ई स्वीकार करऽ हिअइ कि अपन प्राथमिक शिक्षक खातिर हम भयभीत हो गेलिअइ । ऊ फेर से अपन स्पष्टीकरण देवे लगी चहलकइ, लेकिन पुगाचोव ओकरा बिच्चे में टोक देलकइ -
"अइसन बकवास के साथ हमरा भिर आवे के तोरा साहस कइसे होलउ ?" ऊ चिल्ला उठलइ, अपन सेक्रेटरी के हाथ से कागज छीनके सावेलिच के मुँह पर फेंकते । "बेवकूफ बुड्ढे ! एकन्हीं के लूट लेल गेलइ - त कइसन आफत आ गेलइ ? लेकिन तोरा, खुसट बुड्ढे, हमेशे लगी हमर आउ हमर लड़कन खातिर भगमान से ई लगी प्रार्थना करे के चाही कि तूँ अपन मालिक के साथ हियाँ परी हमर आज्ञा के उल्लंघन करे वलन के साथ लटक नयँ रहलँऽ हँ ... खरगोश के तुलूप (खाल के कोट) ! हम देबउ खरगोश के तुलूप ! लेकिन तूँ जानऽ हीं कि हम जिंदा तोर चमड़ी उधेड़े के आदेश देके तोर चमड़ी के कोट बनवा दे सकऽ हिअउ ?"
"जइसन तोहर मर्जी", सावेलिच उत्तर देलकइ, "लेकिन हम एगो गुलाम अदमी हिअइ आउ मालिक के संपत्ति खातिर हम जिम्मेवार हिअइ ।"
पुगाचोव, लगऽ हइ, उदारता के मूड में हलइ । ऊ मुड़लइ आउ बिन कोय शब्द बोलले घोड़ा आगू बढ़ाके चल गेलइ । श्वाब्रिन आउ कज़ाक चीफ़ लोग ओकर पीछू-पीछू गेलइ । गिरोह व्यवस्थित ढंग से किला से बाहर चल गेलइ । लोग पुगाचोव के विदा करे खातिर गेते गेलइ । हम सावेलिच के साथ चौक पर अकेल्ले रह गेलिअइ । हमर प्राथमिक शिक्षक अपन सूची हाथ में लेले हलइ आउ बहुत अफसोस के साथ ओकरा देख रहले हल ।
पुगाचोव के साथ हमर निम्मन तालमेल देखके ऊ ओकर फयदा उठावे लगी सोचलके हल; लेकिन ई नेक इरादा में सफल नयँ हो पइलइ । हम ओकरा अनुचित उत्साह देखावे खातिर डाँटे-फटकारे वला हलिअइ आउ हँस्से बेगर नयँ रह पइलिअइ ।
"हँसहो मालिक", सावेलिच उत्तर देलकइ, "हँसहो; लेकिन जइसीं हमन्हीं के फेर से पूरा घर-गिरहस्थी स्थापित करे पड़तइ, त देखते जइबइ कि हँस्सी बरऽ हइ कि नयँ ।"
हम मारिया इवानोव्ना के देखे लगी पादरी के घर जाय के शीघ्रता कइलिअइ । पादरिन (पादरी के पत्नी) उदास समाचार के साथ हमरा से भेंट कइलथिन । रात में मारिया इवानोव्ना के जोर के बोखार चढ़ गेले हल । ऊ बेहोश पड़ल हलइ आउ सरसाम (delirium) में हलइ । पादरिन हमरा ओकर कमरा में ले गेलथिन । हम दबे पाँव ओकर पलंग भिर गेलिअइ । ओकर चेहरा के परिवर्तन से हम दंग रह गेलिअइ । रोगी हमरा पछान नयँ पइलकइ । देर तक हम ओकरा सामने खड़ी रहलिअइ, न तो फ़ादर गेरासिम के बात सुनते, न तो उनकर उदार पत्नी के, जे शायद हमरा सांत्वना देब करऽ हलथिन । उदासी भरल विचार हमरा व्याकुल करब करऽ हलइ । दुष्ट विद्रोही लोग के बीच छोड़ देल गेल बेचारी असहाय अनाथ के स्थिति आउ हमर स्वयं के विवशता हमरा आतंकित कर रहले हल । श्वाब्रिन, सबसे अधिक श्वाब्रिन, हमर कल्पना के पीड़ित कर रहले हल । नकली सम्राट् के द्वारा प्रदत्त सत्ता के चलते किला में नेतृत्व करते, जाहाँ परी ओकर घृणा के निर्दोष पात्र ई अभागल लड़की रह गेले हल, ऊ सब कुछ करे पर उतारू हो सकऽ हलइ । हम की करतिए हल ? ओकरा कइसे मदत करतिए हल ? कइसे दुष्ट के हाथ से ओकरा मुक्त करिअइ ? एक्के उपाय रह गेले हल - हम तुरतम्मे ओरेनबुर्ग प्रस्थान करे के निश्चय कर लेलिअइ, ताकि बेलागोर्स्क किला के त्वरित मुक्ति मिल सकइ आउ यथासंभव एकरा में सहयोग करिअइ । हम पादरी आउ अकुलिना पम्फ़िलोव्ना से विदा लेलिअइ, भावावेश में उनका ओकरा सौंपते, जेकरा हम अब पत्नी मानऽ हलिअइ । हम बेचारी लड़की के हाथ पकड़लिअइ आउ अपन अश्रु से ओकरा भिंगोते चूम लेलिअइ । "अलविदा", हमरा विदा करते पादरिन बोललथिन, "अलविदा, प्योत्र अन्द्रेइच । शायद आउ बेहतर समय में हमन्हीं के भेंट होतइ । हमन्हीं के भूलथिन नयँ आउ हमन्हीं के अकसर लिखथिन । बेचारी मारिया इवानोव्ना के, तोरा सिवाय, अब कोय न तो सांत्वना देवे वला हइ, न संरक्षक ।"
बाहर चौक में पहुँचला पर हम एक मिनट लगी रुकलिअइ, एक नजर टिकठी दने डललिअइ, ओकरा दने सिर नवइलिअइ, किला से बहरसी अइलिअइ आउ सावेलिच के साथ, जे लगातार हमर पीछू-पीछू आब करऽ हलइ, ओरेनबुर्ग रोड पर रवाना हो गेलिअइ ।
हम अपन विचार-शृंखला में मग्न जाब करऽ हलिअइ, कि अचानक अपन पीछू घोड़ा के टाप सुनलिअइ । पीछू मुड़के देखलिअइ; देखऽ हिअइ - किला से एगो कज़ाक सरपट घोड़ा दौड़इते आब करऽ हइ, एगो बश्कीर घोड़ा के लगाम से पकड़ले आउ दूरहीं से हमरा इशारा करते । हम रुक गेलिअइ आउ तुरते हमन्हीं के सर्जेंट के पछान लेलिअइ । ऊ तेजी से घोड़ा दौड़इते हमरा भिर पहुँचला पर घोड़वा पर से उतर गेलइ आउ दोसरका घोड़वा के लगाम सौंपते बोललइ - "अत्र उच्चकुलीन ! हमन्हीं के पिता अपने के भेंट में घोड़ा आउ अपन पीठ पर के फ़र-कोट भेजलथिन हँ" (जीन से भेड़ के खाल के कोट बन्हल हलइ) । "आउ", हिचकिचइते सर्जेंट आगू बोललइ, "ऊ अपने के ... आधा रूबल भेंट कइलथिन हँ ... लेकिन रस्ता में हमरा से खो गेलइ; किरपा करके माफ कर देथिन ।" सावेलिच ओकरा दने तिरछा नजर से देखलकइ आउ बड़बड़इलइ - "रस्ता में खो गेलइ ! आउ तोर अंदर के धोकड़िया में कउची खनकऽ परऽ हउ ? बेशरम कहीं के !"
"हमर अंदर के धोकड़ी में कउची खनकऽ हइ ?" जरिक्को सनी नयँ घबरइते सर्जेंट एतराज कइलकइ । "भगमान तोर भला करो, बाबा ! ई लगाम खनकऽ हइ, आधा रूबल के सिक्का नयँ ।"
"ठीक हउ", विवाद के समाप्त करते हम कहलिअइ । "हमरा तरफ से ओकरा धन्यवाद देना, जे तोरा भेजलको ह; आउ वापसी यात्रा के दौरान हेराल आधा रूबल के सिक्का के खोजे के प्रयास करना आउ एकर वोदका पी लेना ।"
"बहुत-बहुत धन्यवाद, अत्र उच्चकुलीन !" अपन घोड़वा के मोड़ते ऊ उत्तर देलकइ, "हमेशे अपने खातिर भगमान के प्रार्थना करबइ ।" एतना कहके ऊ वापिस घोड़ा के सरपट दौड़इते चल गेलइ, एक हाथ से अपन अंदर के धोकड़ी के सँभालते, आउ मिनट भर में आँख से ओझल हो गेलइ ।
हम भेड़ के तुलूप पेन्ह लेलिअइ आउ घोड़ा पर सवार हो गेलिअइ, आउ सावेलिच के अपन पीछू बैठा लेलिअइ। "त देखऽ हथिन न, मालिक", बुढ़उ बोललइ, "कि हम बेकार में ऊ दुष्ट के याचिका नयँ दायर कइलिए हल - ई चोर के तो आखिर शरम लगलइ, हलाँकि ई लंबा टाँग वला बश्कीर मरियल टट्टू आउ भेड़ के तुलूप ओकर आधो कीमत के नयँ हइ, जे ओकन्हीं दुष्ट सब हमन्हीं हीं से चोरा लेते गेले हल आउ जे तूँ खुद किरपा करके भेंट में देलहो हल; तइयो काम के हइ, भागते भूत के लंगोटिए सही ।"
Posted by नारायण प्रसाद at 7:15 PM
Labels: अनूदित साहित्य, उपन्यास
No comments:
Subscribe to: Post Comments (Atom)


text:
आय दिन बिमारी से लोग हमेशा ग्रसीत हई। खास कर बच्चा के साथ कुछ न कुछ हमेषा होईते रहई छई। जेकर मेन कारण हई हवा, पानी के दूशित होनाई। जेई के रोक थाम के लेल सरकार हमेशा दवा वितरण अउर छिड़काव करई छथिन। लेकिन अभी भी समाज में देखे के मिलई छई कि कुछ लोग छिड़काव न करई छथिन अउर कुछ लोग मना कर देई छथिन।
जेईसे सीतामढ़ी जिला के बथनाहा प्रखण्ड के कोईली गोट के कुछ लोग कहई छथिन कि कुछ लोग डी.डी.टी. के छिड़काव करे पर उरीस फरई छई। जेई कारण मना करई छथिन। सरकार त अपना तरफ से बहुत प्रयास करई छथिन कि बिमारी दूर होये। हमेषा गांव में स्वास्थ्य के लेके सर्वे करई छथिन। दवा वितरण करवई छथिन। जेई गांव में कालाजर के लोग पायल जाई छई, ओई गांव में दु बेर, चार बेर डी.डी.टी. के छिड़काव करे के आदेष देई छथिन।लेकिन अभियाने चलावे से कोन फायदा? जहां लोग जागरूके न छथिन। पहिले सरकार लोग सब के डी.डी.टी. के बारे में जानकारी के लेल प्रषिक्षण, बैठक करबइतियथिन त षायद सब लोग इ महत्व के समझ पतियई अउर सुविधा के लाभ लेतियई। डी.डी.टी. छिड़काव करावे से कालाजर, डायरिया, मलेरिया आदि बिमारी न होई छई। ऐई के लेल अभियान चलावे से ज्यादा जरूरी जागरूकता हई। जब तक लोग में जारूकता न अतई तब तक लोग न समझ पईथिन। कुछ लोग अभी छथिन कि जान बुझके भी अन्जान समझई छथिन। सब लोग जनई छथिन कि अस्सी प्रतिशत बिमारी के जड़ हई गंदगी।
पहिले जागरूकता जरूरी
आय दिन बिमारी से लोग हमेशा ग्रसीत हई। खास कर बच्चा के साथ कुछ न कुछ हमेषा होईते रहई छई। जेकर मेन कारण हई हवा, पानी के दूशित होनाई। जेई के रोक थाम के लेल सरकार हमेशा दवा वितरण अउर छिड़काव करई छथिन। लेकिन अभी भी समाज में देखे के मिलई छई कि कुछ लोग छिड़काव न करई छथिन अउर कुछ लोग मना कर देई छथिन।